sagorsarker/bangla-wikipedia huggingface dataset:
ওড়িয়া ভাষাভাষী অনুযায়ী ভারতের রাজ্যসমূহ

ওড়িয়া ভাষা ইন্দো-ইউরোপীয় ভাষা-পরিবারের অন্তর্ভুক্ত ইন্দো-আর্য ভাষার মাগধী অপভ্রংশ থেকে উৎপন্ন একটি ভাষা। এটি ভারতের ওড়িশা রাজ্যের স্থানীয় এবং সরকারি ভাষা। ভারতের ২০১১ সালের জনগননা অনুযায়ী এটি মাতৃভাষীর সংখ্যা অনুসারে ভারতের ৯ম সর্বাধিক প্রচলিত ভাষা
এবং ভারতে এই ভাষার বক্তার সংখ্যা ৩ কোটি ৭৫ লক্ষ যা ভারতের মোট জনসংখ্যার ৩.১০%। মাতৃভাষী বক্তার সংখ্যা অনুসারে এই ভাষাটি বিশ্বের ৪৩তম সর্বাধিক প্রচলিত ভাষা।
নিচের তালিকাটি ওড়িয়া-ভাষী জনসংখ্যা অনুযায়ী ভারতীয় রাজ্য ও কেন্দ্রশাসিত অঞ্চলগুলির তালিকা।
২০০১ খ্রিস্টাব্দের জনগণনা অনুসারে বিভিন্ন রাজ্য ও কেন্দ্রশাসিত অঞ্চলে বসবাসকারী ওড়িয়াভাষীর তালিকা নিম্নরূপ:
রেঢ়াখোল রাজ্য

রেঢ়াখোল রাজ্য ছিলো ব্রিটিশ শাসিত ভারতে অবস্থিত একটি দেশীয় রাজ্য, যা বর্তমানে ভারতের অন্তর্গত৷ এটি ছোটনাগপুর দেশীয় রাজ্যসমষ্টির অন্তর্গত ছিল এবং এটি রাজধানী ছিল রেঢ়াখোল শহরে, যা বর্তমানে ওড়িশা রাজ্যের সম্বলপুর জেলায় অবস্থিত। রাজ্যটি ক্ষেত্রফল জুড়ে বিস্তৃত ছিল এবং ১৯০১ খ্রিস্টাব্দে এটির নথিভুক্ত জনসংখ্যা ছিল ২৬,৮৮৮ জন। ১৯০৪ খ্রিস্টাব্দে এটির বার্ষিক রাজস্বের পরিমাণ ছিল‌ ৫৫,০০০ ভারতীয় মুদ্রা।
রাজ্যটির অধিকাংশ অংশই জঙ্গল আবৃত ছিল এবং তা ছিল মূলত হাতি চলাচলের ক্ষেত্র। রেঢ়াখোল রাজ্যের অধিকাংশ বাসিন্দা ওড়িয়া সম্বলপুরী হলেও কোল, মুন্ডা, ওরাওঁ জনজাতির লোকেরাও বাস করতেন। রাজ্যটির সিংহভাগ লোক চাষা সম্প্রদায়ের অন্তর্ভুক্ত ছিল।
পাটনাগড় রাজ্যের রাজা এটিকে স্বাধীন রাজ্যে পরিণত করার পূর্বে খ্রিস্টীয় অষ্টাদশ শতাব্দী পর্যন্ত এটি বামণ্ডা রাজ্যের একটি সামন্ত জমিদারির অংশ ছিল। জনশ্রুতি অনুযায়ী বামণ্ডার রাজা এবং রেঢ়াখোলের সামন্ত রাজার পরিবারের মধ্যে যুদ্ধ ছিল প্রায় নিত্যনৈমিত্তিক ঘটনা। এরকমই এক ভয়াবহ যুদ্ধের সময় বামণ্ডা রাজ্যের রাজা রেঢ়াখোলের সামন্ত রাজপরিবারের সমস্ত সদস্যকে হত্যা করলেও একটি শিশু বালককে হত্যা করতে পারেনা। বালকটি স্থানীয় ভুক্তশুদ্ধ কৃষক সম্প্রদায়ের এক নারীর কাছে লুক্কায়িত ছিলেন ফলে বামণ্ডার সৈন্যরা তাকে খুঁজে পান না। কিশোর প্রাপ্তবয়স্ক হলে তিনি তার রাজ্য পুনরুদ্ধারে সফল হন। কৃতজ্ঞতার সহিত তিনি ভুক্তশুদ্ধ কৃষক সম্প্রদায়কে রাজ্যের শাসকের মাতৃ বংশপরিচয় বলে সম্মানিত করেন। 
রেঢ়াখোল রাজ্যের শাসক কে ছিলেন কদম্ব বংশীয় রাজপুত, তথা সরাইকেল্লা, খরসোয়াঁ এবং বনাই রাজ্যের সাথে বংশগতভাবে সম্বন্ধীয়। 
খ্রিস্টীয় ঊনবিংশ শতাব্দীতে রাজা বিশনচন্দ্র জনমুনির রাজত্বকাল ৭৫ বছর অবধি টিকে ছিল। রাজ্যটি ১৯০৫ খ্রিস্টাব্দ পর্যন্ত মধ্যপ্রদেশের ছত্রিশগড় বিভাগীয় কমিশনারের রাজনৈতিক দখলের অধীনে ছিল, পরে এটিকে বেঙ্গল প্রেসিডেন্সির অন্তর্ভুক্ত করা হয়। ১৯৪৮ খ্রিস্টাব্দের পয়লা জানুয়ারি তারিখে রেঢ়াখোল রাজ্যের শেষ শাসক রাজা গিরিশচন্দ্র দেও ভারতীয় অধিরাজ্যে যোগদানের ইচ্ছা প্রকাশ করে সম্মতিস্বাক্ষর করেন। 
রেঢ়াখোল রাজ্যের শাসকরা কদম্ব বংশীয় রাজপুত ছিলেন এবং তারা রাজা উপাধিতে ভূষিত হতেন।
ফেং চাং

ফেং চাং (; জন্ম ২২শে অক্টোবর, ১৯৮১) একজন চীনা বংশোদ্ভূত মার্কিন প্রাণরসায়নবিদ। ২০২০ সালে তিনি মার্কিন যুক্তরাষ্ট্রের ম্যাসাচুসেটস ইন্সটিটিউট অভ টেকনোলজি নামক উচ্চশিক্ষা প্রতিষ্ঠানের মস্তিষ্ক ও জ্ঞানীয় বিজ্ঞান বিভাগ ও জীববৈজ্ঞানিক প্রকৌশল বিভাগে অধ্যাপনা করছেন। এর পাশাপাশি তিনি মিকগাভার্ন মস্তিষ্ক গবেষণা ইন্সটিটিউট-এ স্নায়ুবিজ্ঞান ক্ষেত্রে জেমস ও প্যাট্রিশিয়া পয়ট্রাস অধ্যাপক হিসেবে দায়িত্ব পালন করছেন। এছাড়া তিনি এমআইটি ও হার্ভার্ড বিশ্ববিদ্যালয়ের ব্রড ইন্সটিটিউট-এও একজন প্রধান সদস্য হিসেবে কাজ করছেন। ফেং চাং আলোক-বংশাণুবিজ্ঞান ও ক্রিস্পার প্রযুক্তির উদ্ভাবনে কেন্দ্রীয় ভূমিকা পালনের সুবাদে খ্যাতিলাভ করেছেন।
ফেং চাং চীনের হপেই প্রদেশে জন্মগ্রহণ করেন। ১১ বছর বয়সে তিনি তাঁর মায়ের সাথে মার্কিন যুক্তরাষ্ট্রে অভিবাসন করেন এবং আইওয়া অঙ্গরাজ্যের ডি মইন নগরীতে বাস করা শুরু করেন।
রাহুল চাহার

রাহুল দেশরাজ চাহার (জন্ম ৪ আগস্ট ১৯৯৯) একজন ভারতীয় আন্তর্জাতিক ক্রিকেটার যিনি ঘরোয়া লিগে রাজস্থানের হয়ে খেলেন। ওয়েস্ট ইন্ডিজের বিপক্ষে আগস্ট ২০১৯ এ ভারত ক্রিকেট দলের হয়ে আন্তর্জাতিক ক্রিকেটে অভিষেক হয়েছিল তার। 
২০১৬ সালে ৫ নভেম্বর রাজস্থানের হয়ে ২০১৬-১৭ রনজি ট্রফিতে প্রথম শ্রেণির ক্রিকেটে অভিষেক হয় তার। লিস্ট এ ক্রিকেট-এ তার অভিষেক হয় ২৫ ফেব্রুয়ারি ২০১৭ সালে, ২০১৬-১৭ বিজয় হাজারে ট্রফিতে।
২০১৭ সালের ফেব্রুয়ারিতে, ২০১৭ ইন্ডিয়ান প্রিমিয়ার লিগের জন্য ১০ লাখ রুপিতে রাইজিং পুনে সুপারজায়ান্টসের সাথে চুক্তিবদ্ধ হন। ২০১৭ সালের ৮ এপ্রিল ইন্ডিয়ান প্রিমিয়ার লিগে টুয়েন্টি২০(টি২০) ক্রিকেটে অভিষেক করেছিলেন। জানুয়ারি ২০১৮ সালে, তাকে মুম্বই ইন্ডিয়ান্স ২০১৮ আইপিএল এর জন্য নিলামে ক্রয় করে নেয়।
২০১৮-১৯ বিজয় হাজারে ট্রফিতে নয়টি ম্যাচে বিশ ডিসমিসাল করে তিনি রাজস্থানের হয়ে শীর্ষ উইকেট শিকারী ছিলেন। অক্টোবর ২০১৮ এ, তাকে ২০১৮ দেওধর ট্রফির জন্য ভারত সি দলে জায়গা দেওয়া হয়েছিল। তিনি তার দুর্দান্ত পারফরম্যান্সের পরে আইপিএল 2019 সালে ড্রিম১১ গেম চেঞ্জার অ্যাওয়ার্ড পেয়েছিলেন।
আগস্ট ২০১৯ এ, তাকে ২০১৯-২০দুলিপ ট্রফির জন্য ভারত গ্রিন দলের দলে অন্তর্ভূক্তি দেওয়া হয়েছিল।
জুলাই ২০১৯ সালে, ওয়েস্ট ইন্ডিজের বিপক্ষে সিরিজের জন্য ভারতের টুয়েন্টি-২০ আন্তর্জাতিক (টি২০আই) দলে জায়গা পেয়েছিলেন তিনি। ওয়েস্ট ইন্ডিজের বিপক্ষে আগস্ট ২০১৯-এ টি২০ অভিষেক হয় তার।
স্বর্ণযুগ

একটি স্বর্ণযুগ হচ্ছে প্রচেষ্টার ক্ষেত্রের একটি সময়, যখন দুর্দান্ত কাজগুলি সম্পন্ন হয়। এই শব্দটির উৎপত্তি গ্রীক ও রোমান কবিদের থেকেই হয়েছিল, যারা এটি এমন এক সময়কে বোঝাতে ব্যবহার করেছিলেন যখন মানবজাতি আরও উন্নত ও উৎকৃষ্ট সময় অতিবাহিত করছিল।
যখন কোন যুগকে স্বর্ণযুগ বলা হয় কারণ এই যুগটি বহুমুখীতার জ্ঞান ছিল। অর্থনীতিতে সামাজিক বিকাশও দেখা যায় সমাজেও বহু পণ্ডিতের উপস্থিতি থাকে। বিদ্বান কবিগণদের জন্মের সাথে সাথে শক্তিশালী রাজারাও আত্মপ্রকাশ করে।
প্রাচীন গ্রীক দার্শনিক হেসিওড তাঁর "োওয়ার্ক এন্ড ডেস" কবিতায় এই শব্দটি চালু করেছিলেন, তিনি উল্লেখ করে সেই সময়ের কথা যখন "স্বর্ণ বর্ণের" মানুষ বাস করত। এটি পাঁচ মানব যুগের একটি, স্বর্ণযুগের পরে রৌপ্য যুগ, ব্রোঞ্জ যুগ, বীর যুগ (ট্রোজান যুদ্ধ সহ) এবং সবশেষে বর্তমান লৌহ যুগ। রোমান কবি ওভিড এই ধারণাটিকে চারটি "ধাতব যুগ" (স্বর্ণ, রৌপ্য, ব্রোঞ্জ এবং লোহা) হিসাবে আরও পরিমার্জন করেছিলেন।
সৌদি আরবে সমকামী অধিকার

সৌদি আরবে সমকামিতা আইনত দণ্ডনীয় অপরাধ। নারী ও পুরুষ উভয় সমকামী কর্ম সেখানে অবৈধ। সৌদি আরবের সরকার কর্তৃক সমকামী আইন স্বীকৃত নয়। সৌদি সামাজিক বিধান ও আইন উভয়েই অধিক রক্ষণশীল মুসলিমদের দ্বারা প্রভাবিত। সমকামিতা ও রূপান্তরকামিতাকে অনৈতিক ও অশ্লীল কাজ বলে মনে করা হয়, আর সরকারি আইনে সমকামিতা ও বিপরীত লিঙ্গের বেশ ধারণ করলে অর্থদণ্ড, যাবজ্জীবন কারাদণ্ড, ও মৃত্যুদণ্ড পর্যন্ত শাস্তি দেওয়া হয়ে থাকে।
জামালগঞ্জ থানা

জামালগঞ্জ থানা বাংলাদেশের সুনামগঞ্জ জেলার অন্তর্গত জামালগঞ্জ উপজেলার একটি থানা।
জামালগঞ্জ থানা ১৯৪০ সালে প্রতিষ্ঠিত হয়।
জামালগঞ্জ উপজেলার ৬টি ইউনিয়নের প্রশাসনিক কার্যক্রম জামালগঞ্জ থানার আওতাধীন।
আইনস্টাইন (একক)

আইনস্টাইন হলো এক মোল ফোটনের (৬.০২২ × ১০ ফোটন) শক্তির পরিমাণ প্রকাশক একক। যেহেতু শক্তি তরঙ্গদৈর্ঘ্যের ব্যস্তানুপাতে পরিবর্তিত হয়, তাই এককটি কম্পাঙ্কের ওপর নির্ভরশীল। এই এককটি আন্তর্জাতিক একক পদ্ধতির অন্তর্ভুক্ত নয় এবং জুল দ্বারাই এর কাজ করা সম্ভব। পদার্থবিদ আলবার্ট আইনস্টাইনের নামানুসারে এই এককের নামকরণ করা হয়েছে।
সালোকসংশ্লেষণ গবেষণার সময় আইনস্টাইন এককের ভিন্ন সংজ্ঞা ব্যবহৃত হয়। সেক্ষেত্রে পূর্বে কখনো কখনো সালোকসংশ্লেষণ সক্রিয় বিকিরণকে (পিএআর) মাইক্রোআইনস্টাইন প্রতি সেকেন্ড প্রতি বর্গমিটার (μE m s) এককে প্রকাশ করা হত। এই এককটিও আন্তর্জাতিক একক পদ্ধতি কর্তৃক স্বীকৃত নয়, বরং মোল একক দ্বারাই এই রাশি প্রকাশ করা যায়।
আইনস্টাইন এককের সুনির্দিষ্ট সংজ্ঞার্থ না থাকায় এবং এসআই একক হিসেবে স্বীকৃত না হওয়ায় ব্যাবহারিকভাবে এই একক এড়িয়ে যাওয়াই উত্তম বলে বিবেচনা করা হয়। সালোকসংশ্লেষণ সক্রিয় বিকিরণের ক্ষেত্রেও একই বিষয় বিবেচ্য। এক্ষেত্রে সংশ্লিষ্ট রাশিকে এসআই সনদ অনুযায়ী এভাবেও প্রকাশ করা যায়, "ফোটন ফ্লাক্সের পরিমাণ ১৫০০ μmol m s" (মাইক্রোমোল প্রতি বর্গমিটার প্রতি সেকেন্ড)।
বিমান সেবা চুক্তি

একটি বিমান সেবা চুক্তি স্বাক্ষরকারীদের মধ্যে আন্তর্জাতিক বাণিজ্যিক বিমান পরিবহন পরিষেবাকে অনুমতি দেওয়ার জন্য একটি দ্বিপাক্ষিক চুক্তি।
দ্বিপাক্ষিক পদ্ধতিতে শিকাগো কনভেনশন এবং এর সাথে সম্পর্কিত বহুপাক্ষিক চুক্তির ভিত্তির অধীনে রয়েছে। শিকাগো কনভেনশন ১৯৪৪ সালের ডিসেম্বরে স্বাক্ষরিত হয়েছিল এবং তখন থেকে আন্তর্জাতিক বিমান পরিষেবা পরিচালনা করে। এই সম্মেলনে বিমান চলাচল, সুরক্ষা তদারকি, বায়ুপ্রদর্শন, নেভিগেশন, পরিবেশ সুরক্ষা এবং সুবিধাদি (বিমানবন্দরে ত্বরান্বিত এবং প্রস্থান) এর মতো বিষয়গুলিও অন্তর্ভুক্ত রয়েছে ।
১৯১৩ সালে, সম্ভবত প্রথম দিকের এই চুক্তিটি ছিল, নোটের দ্বিপক্ষীয় বিনিময় বিমান পরিষেবা প্রদানের জন্য জার্মানি এবং ফ্রান্সের মধ্যে স্বাক্ষরিত হয়েছিল।
দ্বিতীয় বিশ্বযুদ্ধের পরে প্রথম এটিএর মধ্যে একটি ছিল বারমুডা চুক্তি, যা ১৯৪৬ সালে যুক্তরাজ্য এবং মার্কিন যুক্তরাষ্ট্র স্বাক্ষর করেছিল। এই চুক্তির বৈশিষ্ট্যসমূহ এমন হাজার হাজার চুক্তির অনুসরণকারীদের মডেল হয়ে ওঠে, যদিও সাম্প্রতিক দশকে কিছু চুক্তিগুলির মধ্যে প্রচলিত ধারাগুলি কিছু সরকার কর্তৃক গৃহীত "ওপেন স্কাইস" নীতি অনুসারে সংশোধিত (বা "উদারকৃত") করা হয়েছিল যা করেছিল বিশেষত মার্কিন যুক্তরাষ্ট্র । 
নীতিগতভাবে সমস্ত বিমান পরিসেবা চুক্তিতে আন্তর্জাতিক বেসামরিক বিমান সংস্থা দ্বারা নিবন্ধিত হওয়া উচিত। আইসিএও'র ডেটাবেস অ্যারোনটিকাল চুক্তি এবং ব্যবস্থা, তবে এই উৎসটি একেবারেই বিস্তৃত নয়।
বিমান সেবা চুক্তি হল দেশগুলির মধ্যে আনুষ্ঠানিক চুক্তি - সাথে সমঝোতার স্মারক (এমওইউ) এবং আনুষ্ঠানিক কূটনৈতিক নোটের আদান-প্রদান। আন্তর্জাতিক পরিষেবাদি পরিচালনার জন্য এই সেবা স্থাপন বাধ্যতামূলক নয়, তবে চুক্তি ছাড়াই পরিষেবাগুলির উপস্থিতি বিরল।
বিমান সেবা চুক্তি সেই বুনিয়াদি কাঠামোটি অন্তর্ভুক্ত করে যার অধীনে এয়ারলাইনস দুটি দেশকে উড়ানোর জন্য অর্থনৈতিক দ্বিপক্ষীয় অধিকার প্রদান করে। দুটি স্বাক্ষরকারী দেশের নির্ধারিত সংস্থাগুলি, উৎস এবং মধ্যবর্তী পয়েন্টগুলি, ট্রাফিকের অধিকার, বিমানের ধরন এবং কর সংক্রান্ত সমস্যাগুলি সাধারণত এমওইউগুলির আওতায় আসে।
বাঁঝকাঁডা

বাঁঝকাঁডা পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের জনশুমারি অনুসারে এর জনসংখ্যা ছিল ২২৪১ জন এবং খানার সংখ্যা ছিল ৩৭৫ টি।
ছায়াক্ষেত্র

ছায়াক্ষেত্র পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের জনশুমারি অনুসারে এর জনসংখ্যা ছিল ৩১২০ জন এবং খানার সংখ্যা ছিল ৮৮৮ টি।
চাঁদে

চাঁদে পশ্চিম-মধ্য নেপালের রাপ্তী অঞ্চলের সল্যান জেলার একটি গ্রাম উন্নয়ন সমিতি। ১৯৯১ সালে নেপালের জনশুমারি অনুসারে এর জনসংখ্যা ছিল ৪০৯৬ জন এবং খানার সংখ্যা ছিল ৬২০ টি।
ইসলামে ধর্ষণ

ইগতিসাব (বলপূর্বক কোন কিছু আদায় করা) বা জিনা-আল-জিবর শব্দ দুটি আরবি ভাষায় ধর্ষণ অর্থে ব্যবহৃত হয়। ইসলাম ধর্ষণ বা বলপূর্বক যৌন হয়রানিকে অনুমোদন করে না। ইসলামে এটি একটি বড় পাপ। ইসলামে এটি হিরাবাহ বা রাহাজানি শ্রেণীর অন্তর্ভুক্ত।
এ সম্পর্কে আবু দাউদে মুহাম্মাদের সময়কালের একটি ঘটনা এবং মুয়াত্তা ইমাম মালিক গ্রন্থে প্রাথমিক সময়ের দুজন খলিফার দুটি বিচারকার্যের ঘটনার কথা উল্লেখ করা হয়েছে। এগুলো হল:
তাই হাদিসের বিবৃতি অনুযায়ী অধিকাংশ আইনবিদের বক্তব্য হল, ধর্ষকের শাস্তি হল মৃত্যুদণ্ড। তবে কিছু আধুনিক আইনবিদ মনে করেন, ধর্ষকের শাস্তি একজন জিনাকারীর মতই, অর্থাৎ ধর্ষক বিবাহিত হলে তার শাস্তি মৃত্যুদন্ড এবং অবিবাহিত হলে তাকে একশত বেত্রাঘাত প্রদান এবং এক বছরের জন্য নির্বাসন দিতে হবে: এবং উভয় ক্ষেত্রেই শাস্তি জনসম্মুখে প্রদান করতে হবে। ধর্ষিতাকে কোন প্রকার শাস্তি দেয়া হবে না, কারণ ধর্ষিতাদের সাধারণত প্রতিরোধ ক্ষমতার দিক থেকে দুর্বল হয়ে থাকেন।
ইমাম মালিক সহ বেশ কিছু ইসলামী পণ্ডিত আরও বলেন যে ঐ ব্যক্তির উক্ত মহিলাকে মোহর দিতে হবে। :
আল-শাফায়ি, আল-লায়িস উক্ত দৃষ্টিভঙ্গিরর সঙ্গে ঐকমত্য্য দেখিয়েছেন এবং আলী ইবনে আবি তালিবও একই রকম মতামত দিয়েছেন। আবু হানিফা এবং আস-সাওরি দাবি করেন যে, হুদুদ শাস্তি দিতে হবে কিন্তু ধর্ষক মোহর দিতে বাধ্য নয়। যাই হোক, আলেমগণ সকলেই এ বিষয় একমত যে, ধর্ষককে হুদুদ আইনের অধীনে শাস্তি দিতে হবে, যদি তাঁর বিরুদ্ধে পরিষ্কার তথ্য প্রমাণ খুঁজে পাওয়া যায় অথবা যদি সে অপরাধ স্বীকার করে এবং ধর্ষিত মহিলাকে কোন শাস্তি দেয়া হবে না। ধর্ষণের মামলায়, চারজন প্রত্যক্ষদর্শী সাক্ষীর প্রয়োজন হতে পারে, কিন্তু সেটি সকল পরিস্থতিতিতে প্রযোজ্য নয়। যদি ধর্ষক তাঁর অপরাধ স্বীকার করে তখন চারজন সাক্ষীর প্রয়োজন হবে না। কোন কোন ক্ষেত্রে এধরনের অপরাধ স্বীকার বাতিল বলে গণ্য হয় এবং সাক্ষীর আবশ্যকতা আবার পুনর্বহাল হতে পারে। যদি কোন প্রমাণ নাই পাওয়া যায় অথবা আসামী যদি দোষ নাই স্বীকার করে অথবা চারজন সাক্ষী না পাওয়া যায়, তখন বিচারক ধর্ষককে এমন কোন শাস্তি দিতে পারেন যেটি তাকে এবং তাঁর মত অন্যান্যদেরকে এধরনের কাজে লিপ্ত হওয়া থেকে নিরুৎসাহিত করবে এবং বিরত রাখবে। এক্ষেত্রে বর্তমানে আলেমগণ রায় দেন যে, চারজন সাক্ষী ও ধর্ষকের স্বীকারোক্তি এসব প্রমাণ যদি না মিলে তখন আধুনিক ডিএনএ টেস্ট, সিসিটিভি ক্যামেরা ফুটেজ, মোবাইল ভিডিও, ধর্ষিতার বক্তব্য, ধর্ষণের আলামত ইত্যাদি বিষয় ধর্ষণের প্রমাণ হিসেবে গণ্য হবে। ধর্ষণের অভিযোগকারী মহিলা থেকে যদি, ধর্ষণের সময় আর্তনাদ বা সাহায্যের জন্য চিৎকারের শব্দ শুনতে পাওয়া যায়, তবে নিযুক্ত কাজি উক্ত ঘটনাকে একটি শক্ত প্রমাণ হিসেবে ব্যবহার করতে পারবেন যা নির্দেশ করে যে, পুরুষটি উক্ত মহিলাকে জোর করেছিল বা তাঁর উপর শক্তি প্রয়োগ করেছিল। ধর্ষণের অভিযোগকারী যদি অভিযোগটি প্রমাণ করতে ব্যর্থ হয়, তবে তা মিথ্যা অভিযোগ বলে গ্রহণ করা হবে, যার শাস্তি হল বেত্রাঘাত।
সিলভার নাইট্রাইড

সিলভার নাইট্রাইড হলো একটি বিস্ফোরক রাসায়নিক যৌগ, যার প্রতীক AgN। এটি একটি কালো, ধাতু সদৃশ কঠিন পদার্থ, যা গাঢ় অ্যামোনিয়া দ্রবণে সিলভার অক্সাইড বা সিলভার নাইট্রেট দ্রবীভূত করলে প্রথমে ডায়ামাইন সিলভার মিশ্রণ তৈরি হয়, যা পরবর্তীতে ভেঙে AgN গঠিত হয়। যৌগটির প্রমাণ মুক্ত শক্তি প্রায় +৩১৫ কিলোজুল/মোল। এটি এন্ডোথারমিক যৌগ উৎপন্ন করে, যা ধাতব সিলভার এবং নাইট্রোজেন গ্যাসের সাথে বিক্রিয়ায় বিস্ফোরণসহ বিশ্লিষ্ট হয়।
সিলভার নাইট্রাইডকে পূর্বে ফুলমিনেটিং সিলভার নামে উল্লেখ করা হতো। তবে এই নাম সিলভার ফুলমিনেট বা সিলভার অ্যাজাইড ইত্যাদি অন্যান্য সমোচ্চারিত যৌগগুলির সাথেও বিভ্রান্তির কারণ হতে পারে, বিধায় এর নাম পরিবর্তন করা হয়। ফুলমিনেট এবং অ্যাজাইড যৌগসমূহ AgO এর অ্যামোনিয়াকল দ্রবণ থেকে উৎপন্ন হতে পারে না। ১৭৮৮ সালে ফরাসি রসায়নবিদ ক্লাউদ লুই বার্থোলেট সর্বপ্রথম ফুলমিনেট সিলভার যৌগ প্রস্তুত করেন।
সিলভার নাইট্রাইডের আপেক্ষিক আণবিক ভর প্রায় ৩৩৭.৬২। কালো বর্ণের এই যৌগের ঘনত্ব ৯ গ্রাম/ঘন সেন্টিমিটার। সিলভার নাইট্রাইড পানিতে খুব কম মাত্রায় দ্রবীভূত হয়। তবে খনিজ অম্লে এটি সহজে দ্রবীভূত হয়ে যায়। গাঢ় অম্লসমূহে এটি বিস্ফোরণসহ বিশ্লিষ্ট হয়। কক্ষ তাপমাত্রায় এটি ধীরে ধীরে বাতাসে বিশ্লিষ্ট হয়ে যায় এবং ১৬৫ ডিগ্রি সেন্টিগ্রেড তাপমাত্রায় উত্তপ্ত করলে এটি বিস্ফোরিত হয়।
অ্যামোনিয়া ও রৌপ্যজাত যৌগসমূহ থেকে পরীক্ষণ করার সময় অনবধানতা বশত সিলভার নাইট্রাইড উৎপাদিত হতে পারে, যা থেকে হঠাৎ বিস্ফোরণের ঘটনা ঘটে থাকতে পারে। কোনো বিক্রিয়ায় সিলভার নাইট্রাইড উৎপাদিত হবে কিনা, তা দ্রবণে অ্যামোনিয়ার ঘনত্বের উপর নির্ভর করে। ১.৫২ M (মোলার) অ্যামোনিয়া দ্রবণে সিলভার অক্সাইড তৎক্ষণাৎ নাইট্রাইড যৌগে রূপান্তরিত হয়; অপরদিকে ০.৭৬ M (মোলার) দ্রবণে সিলভার অক্সাইড নাইট্রাইড যৌগ গঠন করে না। এছাড়াও AgN গঠনকল্পে সিলভার অক্সাইড শুষ্ক অ্যামোনিয়ার সাথে বিক্রিয়া ঘটাতে পারে। শুষ্ক অবস্থায় সিলভার নাইট্রাইড আরও বেশি বিপজ্জনক। শুষ্ক সিলভার নাইট্রাইড হচ্ছে একটি সংস্পর্শ বিস্ফোরক, যা সামান্যতম স্পর্শ থেকে, এমনকি একটি পতনশীল পানির ফোঁটার সংস্পর্শেও বিস্ফোরিত হতে পারে। সিক্ত অবস্থায়ও সিলভার নাইট্রাইড বিস্ফোরিত হতে পারে, তবে এক্ষেত্রে বিস্ফোরণ ক্ষমতা কম, কেননা ভেজা অবস্থায় এটি তেমন সহজে বিস্ফোরিত হতে সক্ষম নয়। সিলভার নাইট্রাইডের অবিস্ফোরিত অবশেষ দীর্ঘমেয়াদী অস্থিতিশীলতার কারণে ও সময়ের সাথে সাথে এর সংবেদনশীলতা বা বিস্ফোরণ ক্ষমতা হারিয়ে ফেলে।
সিলভার নাইট্রাইড পাত্রের দেয়ালে কালো স্ফটিক, বালুকণা, খড়ি বা আয়নাস্বদৃশ তলানি হিসাবে দৃষ্টি গোচর হতে পারে। লঘু অ্যামোনিয়া বা ঘন অ্যামোনিয়াম কার্বনেট দ্রবণ যোগ করে সন্দেহজনক তলানি দ্রবীভূত করা যায় এবং এভাবে বিস্ফোরণের ঝুঁকি হ্রাস করা যায়।
"সিলভার নাইট্রাইড" শব্দটি কখনও কখনও ধাতব রৌপ্য এবং সিলিকন নাইট্রাইডের পর্যায়ান্বিত পাতলা স্তরের সমন্বিত প্রতিক্ষেপক আবরণকে বর্ণনা করতেও ব্যবহৃত হয়। এই উপাদানটি প্রকৃত সিলভার নাইট্রাইড নয় এবং এ কারণে এটি বিস্ফোরকও নয়। এটি আয়না এবং শটগানের আবরণ দিতে ব্যবহৃত হয়।
ন্যান্টি হেওয়ার্ড

মোর্ন্যানটাউ ন্যানটাউ হেওয়ার্ড (; জন্ম: ৬ মার্চ, ১৯৭৭) ইস্টার্ন কেপের উইটেনহেজ এলাকায় জন্মগ্রহণকারী সাবেক দক্ষিণ আফ্রিকান আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৯০-এর দশকের শেষার্ধ্ব থেকে ২০০০-এর দশকের সূচনাকাল পর্যন্ত দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে ডলফিন্স, ইস্টার্ন প্রভিন্স, নর্থ ওয়েস্ট, ওয়ারিয়র্স; ভারতীয় ক্রিকেটে চেন্নাই সুপারস্টার্স, কলকাতা টাইগার্স এবং ইংরেজ কাউন্টি ক্রিকেটে ডার্বিশায়ার, হ্যাম্পশায়ার, মিডলসেক্স ও ওরচেস্টারশায়ার দলের প্রতিনিধিত্ব করেন। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ন্যান্টি হেওয়ার্ড।
ড্যানিয়েল পাইনার টেকনিক্যাল হাই স্কুলে অধ্যয়ন করেছেন তিনি। লালচে চুলের অধিকারী ছিলেন। ১৯৯৫-৯৬ মৌসুম থেকে ২০১১ সাল পর্যন্ত ন্যান্টি হেওয়ার্ডের প্রথম-শ্রেণীর খেলোয়াড়ী জীবন চলমান ছিল।
আন্তর্জাতিক ক্রিকেটে আসা-যাওয়ার পালায় অবস্থান করে ওরচেস্টারশায়ারের পক্ষে চুক্তিবদ্ধ হন। জাতীয় দলে খেলার আশা ছেড়ে দেন। এপ্রিল, ২০০৭ সালে আয়ারল্যান্ডের বিদেশী খেলোয়াড় হিসেবে ফ্রেন্ডস প্রভিডেন্ট ট্রফিতে অংশ নেন। এছাড়াও, ঐ বছরের শেষদিকে ইন্ডিয়ান ক্রিকেট লিগে কলকাতা টাইগার্সের সদস্য ছিলেন। ২০১২ সালে সকল স্তরের ক্রিকেট থেকে অবসর গ্রহণের পূর্ব-পর্যন্ত ডার্বিশায়ারের পক্ষে খেলেন।
সমগ্র খেলোয়াড়ী জীবনে ষোলোটি টেস্ট ও একুশটি একদিনের আন্তর্জাতিকে অংশগ্রহণ করেছেন ন্যান্টি হেওয়ার্ড। ৯ ডিসেম্বর, ১৯৯৯ তারিখে পোর্ট এলিজাবেথে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। ১১ আগস্ট, ২০০৪ তারিখে কলম্বোয় স্বাগতিক শ্রীলঙ্কা দলের বিপক্ষে সর্বশেষ টেস্টে অংশ নেন তিনি।
১৯৯৮ সালে দক্ষিণ আফ্রিকা দলের সাথে ইংল্যান্ড গমন করেন। তবে, এ সফরে তিনি মোটেই সুবিধে করতে পারেননি। ইংরেজ পরিবেশে তিনি নিজেকে একাত্মতা পোষণ করতে পারেননি। বোলিংয়ে ছন্দ হারিয়ে ফেলেন ও সফরের মাঝামাঝি পর্যায়ে দূরত্ব কমিয়ে দেন। তাসত্ত্বেও, দলে ফিরে আসেন এবং নিজ দেশে অনুষ্ঠিত সিরিজের দ্বিতীয় টেস্টে নিজেকে মেলে ধরতে কিছুটা সচেষ্ট হন। প্রচণ্ড রৌদ্রের মধ্যেও ব্যাটিং উপযোগী পিচে ৪/৭৫ লাভ করেন। জানুয়ারি, ২০০৩ সালে পাকিস্তানের বিপক্ষে খেলায় অংশ নিয়েছিলেন।
জুন, ২০০৪ সালে নিজেকে আবারও দলে ফিরে আসার কথা জানান। ঐ বছরের শেষদিকে শ্রীলঙ্কা সফরের জন্যে তাকে মনোনীত করা হয়। ঐ সফরে দুই টেস্টে অংশ নিয়ে তিনি কেবলমাত্র চার উইকেট লাভ করেছিলেন।
পিটার রবিনসন তার সম্পর্কে মন্তব্য করেছেন যে, তিনি যথার্থ পেস বোলিং করতেন, পর্যাপ্ত বাউন্স ও প্রচণ্ড উদ্যমতার সাথে খেলতেন। রবিনসন একটি নিবন্ধে উল্লেখ করেছিলেন যে, স্পষ্টতঃই ন্যান্টি হেওয়ার্ডকে দক্ষিণ আফ্রিকার দূর্ধর্ষ বোলিং আক্রমণ পরিচালনায় অ্যালান ডোনাল্ডের যোগ্য উত্তরসূরী হিসেবে মেনে নেয়া যেতে পারে।
তবে, আগস্ট, ২০০৪ সালের পর তাকে কোন টেস্ট কিংবা এপ্রিল, ২০০২ সালের পর কোন একদিনের আন্তর্জাতিকে অংশগ্রহণ করতে দেখা যায়নি। স্টিভ ওয়াহ তার আত্মজীবনীর উপসংহারে মন্তব্য করেন যে, তার অনুপস্থিতিতে আমি আশ্চর্যান্বিত ... তিনি বিশ্বমানের ... অস্ট্রেলীয় শিবিরে তিনি আতঙ্কিত নাম, তবে, দক্ষিণ আফ্রিকার দল নির্বাচকমণ্ডলী তাকে উপেক্ষায় রেখেছেন।
রিশার্ট কুন

রিশার্ট কুন (৩ ডিসেম্বর ১৯০০- ১ আগস্ট ১৯৬৭) একজন অস্ট্রিয়ান-জার্মান প্রাণরসায়নবিদ ছিলেন,যিনি কার্টেনোয়েড ও ভিটামিনের উপর করা কাজের স্বীকৃতিস্বরূপ ১৯৩৮ সালে রসায়নে নোবেল পুরস্কারে ভূষিত হন।
কুন অস্ট্রিয়ার ভিয়েনায় জন্মগ্রহণ করেন। তিনি সেখানে ব্যাকরণ ও উচ্চ বিদ্যালয়ে অধ্যয়ন করেন। শুরুতে নানাবিধ বিষয়ে আগ্রহ থাকলেও একসময় রসায়নেই তার আগ্রহ অভিনিবিষ্ট হয়। ১৯১০-১৯১৮ খ্রিস্টাব্দে তিনি ভোলফগাং পাউলির সহপাঠী ছিলেন। পরবর্তীতে ১৯৪৫ সালে পাউলি নোবেল পুরস্কারে ভূষিত হন। ১৯১৮ সালের দিকে কুন ভিয়েনা বিশ্ববিদ্যালয়ে রসায়ন বিষয়ে অধ্যয়ন শুরু করেন। কুন মিউনিখ বিশ্ববিদ্যালয়ে পড়াশোনা শেষ করেন। এনজাইম বা উৎসেচকের উপর বৈজ্ঞানিক কর্মের স্বীকৃতিস্বরূপ তিনি ও রিচার্ড উইলস্ট্যাটার ১৯২২ সালে পিএইচডি ডিগ্রি লাভ করেন।
রিশার্ট কুন মিউনিখে বৈজ্ঞানিক কর্মজীবন শুরু করেন। প্রথমে মিউনিখ, তারপর সুইস ফেডারেল প্রযুক্তি ইনস্টিটিউটের জুরিখ শাখা ও ১৯২৯ সাল থেকে হাইডেলবার্গ বিশ্ববিদ্যালয়ে কর্মরত ছিলেন। ১৯৩৭ সালে কুন রসায়ন বিভাগের বিভাগীয় প্রধান নিযুক্ত হন। ১৯২৮ সালে তিনি ডেইজি হার্টমানের সাথে বিবাহবন্ধনে আবদ্ধ হন। রিশার্ট-ডেইজি দম্পতির দুই ছেলে ও চার মেয়ে ছিল।
জৈব রসায়ন (অ্যালিফেটিক ও অ্যারোমেটিক যৌগের স্টিরিওরসায়ন), পলিন ও কিউম্যুলিনের সংশ্লেষণ, হাইড্রোকার্বনসমূহের অম্লত্ব , প্রাণ রসায়ন (কার্টোনয়েড, ফ্ল্যাভিন, ভিটামিন, উৎসেচক)-সহ বিভিন্ন বিষয়ে কুন বিস্তারিত গবেষণা করেছেন। ভিটামিন বি এবং ভিটামিন বি নিয়েও কুনের অনেক কাজ রয়েছে।
১৯২৯ সালে কুন কাইজার ভিলহেল্ম চিকিৎসা গবেষণা ইনস্টিটিউটের রসায়ন বিভাগের অধ্যক্ষ নিযুক্ত হন (১৯৫০ সালে এর নামকরণ করা হয় মাক্স প্লাংক চিকিৎসা গবেষণা ইনস্টিটিউট ;বর্তমানে এটি হাইডেলবার্গ শহরে অবস্থিত)। ১৯৩৭ খ্রিস্টাব্দে তিনি ইনস্টিটিউটের প্রশাসনিক দায়িত্ব গ্রহণ করেন।
এছাড়াও তিনি হাইডেলবার্গ বিশ্ববিদ্যালয়ে সুদীর্ঘকাল অধ্যাপনা করেন। একদা তিনি ফিলাডেলফিয়া শহরে অবস্থিত পেন্সিলভেনিয়া বিশ্ববিদ্যালয়ে শারীরবৃত্তীয় রসায়নের খণ্ডকালীন অধ্যাপক ছিলেন।
১৯৩৮ সালে রিশার্ট কুন রসায়নে নোবেল পুরস্কারে ভূষিত হন। কার্টেনয়েড ও ভিটামিনের উপর করা কাজের স্বীকৃতিস্বরূপ তিনি এ সম্মান অর্জন করেন। তৎকালীন জার্মান চ্যান্সেলর ও নাৎসি পার্টির প্রধান অ্যাডলফ হিটলার নোবেল পুরস্কার গ্রহণে জার্মান নাগরিকদের বারণ করেছিলেন। এক হস্তলিখিত পত্রের মাধ্যমে কুন এ পুরস্কার প্রত্যাখ্যান করেন। তিনি বলেন,"নোবেল পুরস্কার গ্রহণ করা মানে ফুয়েরারের (হিটলার) নির্দেশ অমান্য করা। " দ্বিতীয় বিশ্বযুদ্ধের পরে তিনি পুরস্কারটি গ্রহণ করেন। ১৯৪৪ সালে কুন প্রাণঘাতী নার্ভ এজেন্ট "সোমান" আবিষ্কার করেন। 
১৯৪৮ সালে কুন "জুস্টুস লাইবিগস অ্যানালেন ডার কেমি" (জুস্টুস লাইবিগের রসায়নবিষয়ক ইতিবৃত্ত) সাময়িকী সম্পাদনা করেন।
১৯৬৭ সালে ৬৬ বছর বয়সে কুন জার্মানির হাইডেলবার্গে মৃত্যুবরণ করেন।
হিটলার উচ্চপদস্থ জার্মান কর্মকর্তাদের সহযোগিতা করেছিলেন। ১৯৩৬ সালে তিনজন ইহুদি সহকর্মীকে তিনি তীব্রভাবে ভর্ৎসনা করেন।
২০০৫ সালে জার্মান রসায়নবিদ সমিতি (গেসেলশাফট ডিউশার কেমিকার) রিশার্ট কুন পদক প্রদান কার্যক্রম স্থগিত করার ঘোষণা দেয়। এটি নাৎসি যুগে কুনের কার্যক্রমের তীব্র নিন্দা জানায়। কুন কি প্রকৃত অর্থেই নাৎসি আদর্শে বিশ্বাসী ছিলেন, নাকি কর্মজীবনে প্রগতি লাভের জন্য উক্ত দলকে সমর্থন করেছিলেন - এ নিয়ে আজও বিতর্ক রয়েছে। তবে তিনি যে নাৎসি সাম্রাজ্যকে প্রশাসনিক ও সাংগঠনিক সহযোগিতা প্রদান করেছিলেন - এ ব্যাপারে আজ আর কোনো সংশয় নেই।
হাদায়েকে বখশিশ

হাদায়েকে বখশিশ (উর্দু: حدائق بخشش) হল ইমাম আহমদ রেজা খান বেরলভী রচিত একটি নাত সম্বলিত কাব্যগ্রন্থ, যা ৩টি অংশ নিয়ে গঠিত। এর প্রথম অংশটি ১৩২৫ হিজরি অনুযায়ী ১৯০৭ সালে সংকলিত হয়। এখনও অবধি গবেষণা অনুসারে, এটির প্রথম দুইটি খণ্ড ১৯২৬ সালে প্রকাশিত হয়। উর্দু ছাড়াও এই সংকলনে কিছু বাণী ফারসি ও আরবি শব্দে রয়েছে। এর মধ্যে অন্তর্ভুক্ত বিখ্যাত নাতগুলির মধ্যে রয়েছে কাসিদা-এ-নূর, কাসিদা-ই মেরাজিয়া, মোস্তফা জানে রহমত পে লাখো সালাম, ছবছে আওলা ও আলা হামারা নবী, লাম ইয়াতি নাযিরু কাফি নাজরিন ইত্যাদি। হাদায়েকে বখশিশের নাতগুলি সুন্দরভাবে বহু আঞ্চলিক ভাষায় এবং ইংরেজি, আরবি, ফারসি এবং বাংলা ভাষায় অনুবাদ করা হয়েছে। এ কাব্যগ্রন্থটি নিয়ে অনেক ব্যাখ্যা লেখা হয়েছে। অনেক কবিরা এ গ্রন্থের প্রশংসা করেছেন। বিশেষ করে সালাম-এ-রেজা এবং কাসিদা-এ নূর সর্বাধিক প্রশংসিত হয়েছে।
এই কাব্যগ্রন্থের প্রথম দুটি অংশ সর্বসম্মতিক্রমে আহমদ রেজা খানের লেখা মূল গ্রন্থের অংশ বলে মেনে নেওয়া হলেও, তৃতীয় অংশটি নিয়ে বিতর্ক রয়েছে। এই গ্রন্থের প্রথম দুটি অংশে ৮১টি কাব্য রয়েছে।
এই গ্রন্থটি ঐতিহাসিকভাবে "দিওয়ান হাদায়েকে বখশিশ" নামে ১৩২৫ হিজরি মোতাবেক ১৯০৭ সালে সংকলিত হয়েছিল। এখানে "হাদায়েক" শব্দের অর্থ বাগান আর "বখশিশ" শব্দের অর্থ করুণা বা ক্ষমা। সেই বিবেচনায় এই গ্রন্থটির নামের অর্থ "করুণার বাগান" বলে মনে করা হয়।
দ্য আনসেন্সরড লাইব্রেরি

দ্য আনসেন্সরড লাইব্রেরি হলো একটি "মাইনক্রাফ্ট" সার্ভার এবং ম্যাপ যা রিপোর্টার্স উইদাউট বর্ডার্স দ্বারা প্রকাশিত এবং ব্লকওয়ার্কস, ডিডিবি বার্লিন, এবং মিডিয়ামংকস দ্বারা তৈরিকৃত। এটি দেশে পাশকাটিয়ে সেন্সরশিপ করার একটি প্রয়াস হিসাবে নির্মিত মানচিত্র। গ্রন্থাগারে মেক্সিকো, রাশিয়া, ভিয়েতনাম, সৌদি আরব এবং মিশর থেকে নিষিদ্ধ প্রতিবেদন রয়েছে। প্রতিটি দেশকে একটি সম্পূর্ণ শাখা দেওয়া হয়, যার প্রত্যেকটিতে বেশ কয়েকটি নিষিদ্ধ নিবন্ধ রয়েছে। লাইব্রেরিটি মার্চ ১২ ২০২০ বিশ্ব সাইবার সেন্সরশিপ প্রতিরোধ দিবস, এ প্রকাশিত হয়েছিল। বর্তমানে, পাঠাগারটি অ্যাক্সেসের দুটি উপায় হলো অফিশিয়াল ওয়েবসাইট থেকে একটি ম্যাপ ডাউনলোড করা বা তাদের মাইনক্রাফ্ট সার্ভারের সাথে সংযোগ স্থাপন করা।
গ্রন্থাগারটি একটি নিওক্লাসিক্যাল আর্কিটেকচারাল স্টাইল ব্যবহার করে নির্মিত একটি বৃহৎ আকারের প্রকল্প। এটি নিউ ইয়র্ক পাবলিক লাইব্রেরির মতো সুপ্রতিষ্ঠিত প্রতিষ্ঠানের অনুরূপ হওয়ার পাশাপাশি প্রকল্পটি নষ্ট করার লক্ষ্যে কর্তৃত্ববাদী কাঠামোগুলিকে স্টাইলিস্টিকভাবে ইঙ্গিত করেছে। লাইব্রেরিতে ১২.৫ মিলিয়ন মাইনক্রাফ্ট ব্লক ব্যবহার করা হয়েছে।
লাইব্রেরিটি পাঁচটি দেশের প্রত্যেকটির পাশাপাশি রিপোর্টার্স উইদাউট বর্ডার্স একটি পৃথক উইং রয়েছে, যার মধ্যে বেশ কয়েকটি নিবন্ধ রয়েছে, নিবন্ধগুলো ইংরেজি এবং মূল ভাষায় লেখা রয়েছে। গ্রন্থাগারের ভিতরে থাকা পাঠ্যগুলি ইন-গেমের বইয়ের আইটেমগুলিতে রয়েছে, যা একাধিক খেলোয়াড় একসাথে পড়ার জন্য স্ট্যান্ডে রেখে দেওয়া যেতে পারে। এই নিবন্ধগুলিতে সেন্সরশিপ, অন্যায্য শাস্তি এবং লেখকের সরকারের অন্যান্য সমালোচনা নিয়ে আলোচনা করা হয়। প্রতিটি দেশের কক্ষের অভ্যন্তরীণ আর্কিটেকচার প্রতিটি দেশের অনন্য পরিস্থিতি এবং সাংবাদিকতার চ্যালেঞ্জের প্রতীক। অধিকন্তু, পাঠাগারটিতে প্রেস ফ্রিডম ইনডেক্স এবং সূচক দ্বারা আওতাভুক্ত প্রতিটি দেশের প্রেসের স্বাধীনতার বর্তমান অবস্থার তালিকাভুক্ত একটি কেন্দ্রীয় কক্ষ রয়েছে এবং মেক্সিকান বিভাগে সাংবাদিকদের স্মৃতিসৌধ রয়েছে যারা তাদের লেখার কারণে নিহত হয়েছিল। মোট, লাইব্রেরিতে ২০০ টিরও বেশি বিভিন্ন বই রয়েছে।
কোভিড-১৯ বিষয়কে ঘিরে প্রেসের স্বাধীনতার বিষয়গুলি কভার করার জন্য গ্রন্থাগারে একটি অতিরিক্ত কক্ষ যুক্ত করা হয়েছিল। এতে প্রতিটি দেশে ভাইরাসের প্রতিবেদন কীভাবে প্রভাবিত হয়েছে তা দেখানো হয়েছে। এটিতে ১০টি দেশের (ব্রাজিল, চীন, মিশর, হাঙ্গেরি, ইরান, মায়ানমার, উত্তর কোরিয়া, রাশিয়া, থাইল্যান্ড এবং তুর্কমেনিস্তান) বই রয়েছে।
লাইব্রেরির অফিসিয়াল প্রচারমূলক ভিডিওতে উপস্থিত ‘ট্রুথ হেগমনি’ গানটি লুকাস মায়ার লিখেছিলেন এবং ক্লায়েন্ট সেড নো দ্বারা পরিবেশন করেছিলেন।
প্রবর্তনের পরে, প্রকল্পটি সোশ্যাল মিডিয়া প্ল্যাটফর্মগুলিতে ভাইরাল হয়ে যায় এবং বিভিন্ন মিডিয়া আউটলেটগুলিতে প্রদর্শিত হয়েছে বিবিসি, ডিডাব্লু নিউজ, সিএনবিসি, সিএনএন, টেক ক্রাঞ্চ, দ্য ভার্জ, গিজমোডো, এনগ্যাজেট, ম্যাসেবল, এবং পিসি গেমার।
দেবশঙ্কর রায়

দেবশঙ্কর রায় (জন্ম ১৯৫৪ খ্রিস্টাব্দ) একজন ভারতীয় ভৌত রসায়নবিদ এবং কলকাতায় অবস্থিত ইন্ডিয়ান অ্যাসোসিয়েশন ফর দ্য কালটিভেশন অব সায়েন্স-এর ভৌত রসায়ন বিভাগের অধ্যাপক। তিনি অ-রৈখিক গতিবিদ্যা এবং তাত্ত্বিক বর্ণালীবীক্ষণ সম্পর্কিত গবেষণার জন্য পরিচিত তিনি ভারতীয় জাতীয় বিজ্ঞান একাডেমী, পশ্চিমবঙ্গ বিজ্ঞান ও প্রযুক্তি একাডেমী এবং ভারতীয় বিজ্ঞান একাডেমির নির্বাচিত ফেলো। ভারত সরকারের শীর্ষস্থানীয় সংস্থা কাউন্সিল অব সায়েন্টিফিক অ্যান্ড ইন্ডাস্ট্রিয়াল রিসার্চ বৈজ্ঞানিক গবেষণা বিভাগে রাসায়নিক বিজ্ঞানে অবদানের জন্য ১৯৯৯ সালে তাকে বিজ্ঞান ও প্রযুক্তিতে শান্তি স্বরূপ ভটনাগর পুরস্কার প্রদান করে। এটি বিজ্ঞানের অঙ্গনে ভারতের অন্যতম সর্বোচ্চ পুরস্কার
দেবশঙ্কর রায় ১৯৫৪ সালের ২রা জানুয়ারিতে ভারতের পশ্চিমবঙ্গ রাজ্যের কলকাতায় জন্মগ্রহণ করেন। কলকাতা বিশ্ববিদ্যালয়ের রাজাবাজার সায়েন্স কলেজ থেকে "টাইমস রিলিজড বর্ণালিবীক্ষণ" সন্দর্ভ দিয়ে পিএইচডি অর্জন করেন তিনি। পিএইচডি অর্জনের পরে ১৯৮৪ সালে তিনি যাদবপুর বিশ্ববিদ্যালয়ে প্রভাষক হিসাবে তার কর্মজীবন শুরু করেছিলেন। ১৯৮৬ সালে তিনি যখন ইন্ডিয়ান অ্যাসোসিয়েশন ফর কাল্টিভেশন অফ সায়েন্সে সিনিয়র প্রভাষক হিসাবে নিয়োগ পেয়েছিলেন, তখন তিনি বিশ্ববিদ্যালয়ে দু'বছর কাজ করেছিলেন, যেখানে তিনি তাঁর কেরিয়ারের বাকী সময় অতিবাহিত করেছিলেন। এই সময়কালে তিনি বিভিন্ন পদে দায়িত্ব পালন করেছেন। এর মধ্যে উল্লেখযোগ্য হলো ১৯৯১ থেকে ১৯৯৭ সাল পর্যন্ত একজন পাঠক, ১৯৯৭ থেকে ২০০২ সাল পর্যন্ত অধ্যাপক, ২০০২ থেকে ২০০৫ সাল পর্যন্ত বিভাগীয় প্রধান, ২০০৫ থেকে ২০০৯ সাল পর্যন্ত সিনিয়র অধ্যাপক এবং ২০০৯ থেকে ২০১০ সাল পর্যন্ত একাডেমিকের ডিন বা যাজক হিসেবে দায়িত্ব পালন। এছাড়া তিনি কলকাতা বিশ্ববিদ্যালয় এবং বিদ্যাসাগর বিশ্ববিদ্যালয়েও সম্মানসূচক আনুষদ (অনুষদ সদস্য) বা ফ্যাকাল্টি হিসাবেও দায়িত্ব পালন করেছেন।
অধ্যাপক দেবশঙ্কর রায় তাত্ত্বিক বর্ণালী এবং অ-রৈখিক গতিবিদ্যা সম্পর্কে বিস্তৃত গবেষণা করেছেন বলে জানা যায়। পরবর্তীকালে ইন্ডিয়ান অ্যাসোসিয়েশন ফর দ্য কাল্টিভেশন অব সায়েন্স-এ তার গবেষণাগুলোতে স্পিন বাথের প্রক্রিয়ার দিকেই আলোকপাত করেছিল যার ভিত্তিতে তিনি অসংখ্য নিবন্ধ লিখেছিলেন। তার গবেষণাগুলো "কোয়ান্টাম ব্রাউনিয়ান মোশন ইন সি-নাম্বারস: থিওরি অ্যান্ড অ্যাপ্লিকেশনস" নামে একটি বই হিসাবে প্রকাশিত হয়েছে। পাশাপাশি অন্যান্যদের সাথে যৌথভাবে রচিত বিভিন্ন বইয়ের অধ্যায় হিসাবে এবং বেশ কয়েকটি সমকালীন-পর্যালোচিত বৈজ্ঞানিক নিবন্ধ হিসেবেও এগুলো প্রকাশিত হয়েছে। গুগল স্কলার নামক বিজ্ঞান বিষয়ক নিবন্ধের একটি অনলাইন ভান্ডার তার রচিত গবেষণা নিবন্ধের মধ্যে ১৮১টি নিবন্ধ তালিকাভুক্ত করেছে। তিনি বেশ কয়েকজন ডক্টরাল বিদ্যার্থীকে তাদের গবেষণাকাজে তত্ত্বাবধান ও সঞ্চালনা করেছেন। পুনশ্চ তিনি অরৈখিক পদ্ধতি এবং গতিবিদ্যা (সিএনএসডি) সম্মেলনের জাতীয় আয়োজক কমিটির সদস্য হিসেবেও নিযুক্ত ছিলেন।
১৯৭০ থেকে ১৯৭৩ সালব্যাপী অধ্যাপক দেবশঙ্কর রায় জাতীয় শিক্ষাবৃত্তিধারী ছিলেন। ১৯৮৪ সালে তিনি ভারতীয় জাতীয় বিজ্ঞান একাডেমি থেকে তরুণ বিজ্ঞানী পুরস্কার পেয়েছিলেন। কাউন্সিল অব সায়েন্টিফিক অ্যান্ড ইন্ডাস্ট্রিয়াল রিসার্চ তাকে ১৯৯৯ সালে বিজ্ঞান ও প্রযুক্তিতে শান্তি স্বরূপ ভটনাগর ভটনাগর প্রদান করে যা বিজ্ঞান অঙ্গনে ভারতের অন্যতম সর্বোচ্চ পুরস্কার। তিনি ১৯৯৫ সালে ভারতীয় বিজ্ঞান একাডেমি কর্তৃক তাদের ফেলো হিসাবে নির্বাচিত হয়েছিলেন। এরপর ২০১৪ সালে তিনি ভারতীয় জাতীয় বিজ্ঞান একাডেমির ফেলো নির্বাচিত হয়েছিলেন। পাশাপাশি তিনি পশ্চিমবঙ্গ বিজ্ঞান একাডেমিরও একজন নির্বাচিত ফেলো।
ইয়োহান ডাইজেনহোফার

ইয়োহান ডাইজেনহোফার (; জন্ম ৩০ সেপ্টেম্বর, ১৯৪৩) একজন জার্মান প্রাণ-রসায়নবিদ। তিনি হার্টমুট মিশেল এবং রবার্ট হুবারের সাথে ১৯৮৮ সালে অবিচ্ছেদ্য ঝিল্লি প্রোটিনের প্রথম কেলাস কাঠামো নির্ধারণের জন্য রসায়নে নোবেল পুরস্কার পেয়েছিলেন। এই প্রোটিনসমৃদ্ধ ঝিল্লিস্তর এবং এতে সংশ্লিষ্ট উপাদানগুলো উদ্ভিদের সালোক সংশ্লেষণের জন্য প্রয়োজনীয় । 
বাভারিয়ায় জন্মগ্রহণকারী ডাইজেনহোফার ১৯৪৮ সালে পশ্চিম জার্মানির মার্টিনস্রেড, মাক্স প্লাঙ্ক ইনস্টিটিউট অফ বায়োকেমিস্ট্রি থেকে গবেষণামূলক কাজের জন্য মিউনিখের টেকনিক্যাল বিশ্ববিদ্যালয়ের ডক্টরেট ডিগ্রি অর্জন করেন । ১৯৮৮ সাল পর্যন্ত তিনি সেখানে গবেষণা চালিয়ে গেছেন,যতদিন না তিনি হাওয়ার্ডের বৈজ্ঞানিক কর্মীদের সাথে যোগ দিয়েছিলেন। এরপর তার সহকর্মীরা ছিলেন ডালাস টেক্সাস সাউথওয়েস্টার্ন মেডিক্যাল বিশ্ববিদ্যালয়ের বায়োকেমিস্ট্রি বিভাগের ফ্যাকাল্টিগণ ।
মিশেল এবং হুবারকে সাথে নিয়ে ডাইজেনহোফার নির্দিষ্ট সালোকসংশ্লেষণে ব্যাকটেরিয়ায় পাওয়া একটি প্রোটিন কমপ্লেক্সের ত্রি-মাত্রিক কাঠামো নির্ধারণ করেছিলেন । এই ঝিল্লি প্রোটিন কমপ্লেক্স( যাকে সালোকসংশ্লেষণের প্রতিক্রিয়া কেন্দ্র বলা হয়) একটি সাধারণ ধরনের সালোকসংশ্লেষণের সূচনায় গুরুত্বপূর্ণ ভূমিকা পালন করে। ১৯৮২ এবং ১৯৮৫ সালের মাঝে এই তিন বিজ্ঞানী এক্স-রে স্ফটিকগ্রাফি ব্যবহার করে ১০০০০ টিরও বেশি পরমাণুর প্রোটিন কমপ্লেক্সের সঠিক ব্যবস্থা নির্ধারণের জন্য পরীক্ষা চালান। তাদের এই গবেষণা সালোকসংশ্লেষণের প্রক্রিয়াগুলিকে সহজভাবে বোঝার ধারণা দেয় এবং উদ্ভিদ এবং ব্যাকটেরিয়ার মাঝে সালোকসংশ্লেষণ প্রক্রিয়ার পার্থক্য বা মিলগুলোকে বর্ণনা করে। 
ডাইজেনহোফার বর্তমানে মার্কিন সরকারের বিজ্ঞান প্রসারে মনোনিবেশিত একটি সংস্থার হয়ে বিজ্ঞানী এবং প্রকৌশলীদের পরামর্শদাতা হিসাবে কাজ করছেন। ২০০৩ সালে ২২ জন নোবেল বিজয়ীদের মধ্যে অন্যতম হিসেবে হিউম্যানিস্ট ইশতেহারে স্বাক্ষর করেন । বর্তমানে তিনি টেক্সাস সাউথওয়েস্টার্ন মেডিক্যাল বিশ্ববিদ্যালয়ের বায়োফিজিক্স বিভাগের অধ্যাপক হিসেবে কর্মরত আছেন।
মুহাম্মদ হানিফ জলন্ধরি

মুহাম্মদ হানিফ জলন্ধরী একজন পাকিস্তানি ইসলামি পণ্ডিত। এবং বেফাকুল মাদারিসিল আরাবিয়া, পাকিস্তানের সাধারণ সম্পাদক এবং ১৯৮১ সাল থেকে জামিয়া খায়রুল মাদারিসের রেক্টর (আচার্য)।
২০১৩ -২০১৪ সালে বিশ্বের সবচেয়ে বেশি হাফেজ (কুরআন মুখস্তকারী) তৈরি করার জন্য তাকে "ইন্টারন্যাশনাল অর্গানাইজেশন ফর কুরআন মেমোরাইজেশন" (মুসলিম ওয়ার্ল্ড লীগের সহযোগী প্রতিষ্ঠান) থেকে পুরস্কৃত করা হয়।
কুর্মিটোলা

কুর্মিটোলা বাংলাদেশের রাজধানী ঢাকা শহরের একটি গুরুত্বপূর্ণ এলাকা।এটি ঢাকা ক্যান্টনমেন্টের অন্তর্গত এবং শহরের উত্তরাংশে অবস্থিত। কুর্মিটোলা এলাকাটি সামরিক ও বেসামরিক উভয় ধরনের স্থাপনার জন্য পরিচিত। এটি হযরত শাহজালাল আন্তর্জাতিক বিমানবন্দরের খুব কাছাকাছি অবস্থিত এবং বিমানবন্দর সড়কের পাশে বিস্তৃত।
কুর্মিটোলা ঢাকা মহানগরের উত্তরাংশে অবস্থিত এবং ঢাকা ক্যান্টনমেন্টের অন্তর্ভুক্ত। এটি উত্তরা, বনানী, গুলশান ও তেজগাঁওয়ের সঙ্গে সংযুক্ত একটি এলাকা। বিমানবন্দর সড়কের মাধ্যমে এই এলাকা শহরের অন্যান্য গুরুত্বপূর্ণ স্থানের সঙ্গে সহজে যোগাযোগ স্থাপন করে।
গোয়া, দমন ও দিউ

গোয়া, দমন ও দিউ একটি ছিল ভারতের একটি কেন্দ্রশাসিত অঞ্চল। ১৯৬১ সালের ১৯ ডিসেম্বর থেকে ১৯৮৭ সালের ৩০ মে পর্যন্ত এর অস্তিত্ব বিদ্যমান ছিল ।
এই কেন্দ্রশাসিত অঞ্চলটি বর্তমান সময়ের গোয়া রাজ্য এবং গুজরাত উপকূলের দুটি ছোট উপকূলীয় ছিটমহল দমন ও দিউ নিয়ে গঠিত। ঔপনিবেশুক পর্তুগিজ ভারত ছিল গোয়া, দমন ও দিউ-র পাশাপাশি দাদরা ও নগর হাভেলি নিয়ে গঠিত। ১৯৬১ সালে পর্তুগিজ ভারতকে স্বাধীন ভারতীয় প্রজাতন্ত্রে অন্তর্ভুক্ত করার মাধ্যমে এই অঞ্চলটি গঠন করা হয়।
প্রশাসনিকভাবে এই অঞ্চলটি গোয়া, দমন ও দিউ তিনটি জেলায় বিভক্ত ছিল। এর রাজধানী ছিল গোয়ার বর্তমান রাজধানী পানজিমে। ১৯৮৭ সালে কেন্দ্রশাসিত অঞ্চলটিকে বিলুপ্ত করে গোয়াকে রাজ্য মর্যাদা দেওয়া হয় এবং দমন ও দিউকে একটি পৃথক কেন্দ্রশাসিত অঞ্চলে পরিণত করা হয়।
ইব্রাহিম আল-হুলওয়াহ

ইব্রাহিম আল-হুলওয়াহ (, ; জন্ম: ১৮ আগস্ট ১৯৭২) হলেন একজন সৌদি পেশাদার ফুটবল খেলোয়াড়। তিনি তার খেলোয়াড়ি জীবনের অধিকাংশ সময় আল-রিয়াদ এবং সৌদি আরব জাতীয় দলের হয়ে একজন গোলরক্ষক হিসেবে খেলেছেন।
১৯৮৯–৯০ মৌসুমে, আল-রিয়াদের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন। আল-রিয়াদের হয়ে ৮ মৌসুম খেলার পর, তিনি আল-শাবাবে যোগদান করেন, যেখানে তিনি ২ মৌসুম অতিবাহিত করে অবসর গ্রহণ করেছেন।
১৯৯২ সালে, আল-হুলওয়াহ সৌদি আরবের হয়ে আন্তর্জাতিক পর্যায়ে অভিষেক করেছেন, যেখানে তিনি প্রায় ৩ বছর যাবত খেলেছেন।
শামসুল হক আফগানি

শামসুল হক আফগানি (৮ জানুয়ারি ১৯০১ – ১ আগস্ট ১৯৮৩) (উর্দু: شمس الحق افغانی; (এসআই)) একজন পাকিস্তানি ইসলামি পণ্ডিত এবং বেফাকুল মাদারিসিল আরাবিয়া পাকিস্তানের সাবেক সভাপতি ছিলেন। তিনি ১৯ অক্টোবর ১৯৫৯ থেকে ১২ জানুয়ারি ১৯৬৩ পর্যন্ত এই দায়িত্ব পালন করেন।
তিনি তার পিতার কাছ থেকে প্রাথমিক শিক্ষা লাভ করেন। তারপর ১৯০৯ সালে একটি প্রাথমিক বিদ্যালয়ে ভর্তি হন। এরপর খাইবার পাখতুনখোয়া ও আফগানিস্তানের বিভিন্ন পণ্ডিতদের কাছ থেকে আরো শিক্ষা লাভ করেন। তিনি ১৯২০ সালে দারুল উলুম দেওবন্দ থেকে উচ্চশিক্ষা লাভ করেন এবং ১৯২১ সালে তার "দাওরায়ে হাদিস" (সমমান এমএ) সম্পন্ন করেন। তাঁর শিক্ষকদের মধ্যে রয়েছেন বিখ্যাত ধর্মীয় পণ্ডিত যেমন, আনোয়ার শাহ কাশ্মীরি, মিয়াঁ আসগর হুসাইন দেওবন্দী, মুহাম্মদ রসুল খান হাজারভী, আশরাফ আলী থানভী এবং শাব্বির আহমদ উসমানী।
১৯২৩ সালে তিনি মাজহারুল উলুম করাচির সভাপতি নিযুক্ত হন। ১৯২৪ সালে তিনি সিন্ধুর মাদ্রাসা ইরশাদ উলুম লতাকানার সভাপতি হন। ১৯৩২ সালে তিনি সিন্ধুর দারুল ফুয়ুজ মাদ্রাসার সভাপতি নিযুক্ত হন। ১৯৩২ থেকে ১৯৩৯ সাল পর্যন্ত তিনি দারুল উলুম দেওবন্দের একজন উচ্চপদস্থ শিক্ষক ও "শাইখুত তাফসির" ছিলেন। ১৯৪৪ সালে জামিয়া ইসলামিয়া তালিমুদ্দিন দাভেলের শিক্ষক হিসেবে দায়িত্ব পালন করেন। ১৯৪৮ সালে তিনি লাহোরের মাদ্রাসা কাসেম-উল-উলুমের সভাপতির দায়িত্ব পালন করেন। ১৯৬৩ সালে তিনি বাহাওয়ালপুরের ইসলামিয়া বিশ্ববিদ্যালয়ের "শাইখুত তাফসির" হন এবং প্রায় ১২ বছর শিক্ষকতা করেন। তিনি ইসলামী মতাদর্শ পরিষদের সদস্য হিসেবেও দায়িত্ব পালন করেন।
তার রচনাবলির মধ্যে অন্তর্ভুক্ত:
আইএটিএ অপারেশনাল সেফটি অডিট

আইএটিএ অপারেশনাল সেফটি অডিট (আইওএসএ) প্রোগ্রাম একটি আন্তর্জাতিকভাবে স্বীকৃত এবং স্বীকৃত মূল্যায়ন পদ্ধতি যা কোনও এয়ারলাইন্সের অপারেশনাল পরিচালনা এবং নিয়ন্ত্রণ পদ্ধতি মূল্যায়নের জন্য ডিজাইন করা হয়েছে। আইওএসএ আন্তর্জাতিকভাবে স্বীকৃত গুণমানের নিরীক্ষণের নীতিগুলি ব্যবহার করে এবং মানক ও ধারাবাহিকভাবে নিরীক্ষণ পরিচালনার জন্য ডিজাইন করা হয়েছে। এটি ২০০৩ সালে আইএটিএ তৈরি করেছিল। প্রোগ্রামটি বিমান সংস্থাগুলির অপারেশনাল ম্যানেজমেন্ট এবং নিয়ন্ত্রণ ব্যবস্থা নির্ধারণের জন্য ডিজাইন করা হয়েছে। আইএটিএ কর্তৃক স্বীকৃত কোনও সংস্থা কর্তৃক নিরীক্ষণের পরে সংস্থাগুলি ২ বছরের জন্য আইওএসএ রেজিস্ট্রিতে অন্তর্ভুক্ত হয়। ফেডারাল এভিয়েশন অ্যাডমিনিস্ট্রেশন, সিভিল এভিয়েশন সেফটি অথরিটি, ট্রান্সপোর্ট কানাডা এবং জয়েন্ট এভিয়েশন কর্তৃপক্ষের (জেএ) মতো বিভিন্ন নিয়ন্ত্রক কর্তৃপক্ষের সহযোগিতায় নিরীক্ষণের মানগুলি তৈরি করা হয়েছে। আইএটিএ নিরীক্ষা সংস্থাগুলির স্বীকৃতি তদারকি করে, আইওএসএ মান এবং অনুশীলনের ক্রমাগত বিকাশ নিশ্চিত করে এবং আইওএসএ রেজিস্ট্রি পরিচালনা করে।
আবু বকর ছিদ্দিক

আবু বকর ছিদ্দিক বাংলাদেশের কিশোরগঞ্জ জেলার রাজনীতিবিদ যিনি তৎকালীন কিশোরগঞ্জ-৭ আসনের সংসদ সদস্য ছিলেন।
আবু বকর ছিদ্দিক কিশোরগঞ্জ জেলায় জন্মগ্রহণ করেন।
আবু বকর ছিদ্দিক ১৯৭১ সালে মুক্তিযুদ্ধের সময় ভৈরব থানা আওয়ামী লীগের সাধারণ সম্পাদক ছিলেন।
১৯৭৪ ও ১৯৮৪ সালে তিনি ভৈরব পৌরসভা নির্বাচনে চেয়ারম্যান পদে নির্বাচিত হন।
১৯৭৯ সালে দ্বিতীয় জাতীয় সংসদ নির্বাচনে তিনি আওয়ামী লীগের মনোনয়নে নির্বাচনে অংশ নিলেও পরাজিত হন। ১৯৮৬ সালে তিনি জাতীয় পার্টিতে যোগ দেন। ১৯৮৮ সালের চতুর্থ জাতীয় সংসদ নির্বাচনে তিনি জাতীয় পার্টির প্রার্থী হিসেবে তৎকালীন কিশোরগঞ্জ-৭ আসন থেকে সংসদ সদস্য নির্বাচিত হন।
নূর মোহাম্মদ (মুন্সীগঞ্জের রাজনীতিবিদ)

নূর মোহাম্মদ বাংলাদেশের মুন্সীগঞ্জ জেলার রাজনীতিবিদ যিনি তৎকালীন মুন্সীগঞ্জ-৪ আসনের সংসদ সদস্য ছিলেন।
নূর মোহাম্মদ মুন্সীগঞ্জ জেলায় জন্মগ্রহণ করেন।
নূর মোহাম্মদ ১৯৮৮ সালের চতুর্থ জাতীয় সংসদ নির্বাচনে জাতীয় পার্টির প্রার্থী হিসেবে তৎকালীন মুন্সীগঞ্জ-৪ আসন থেকে সংসদ সদস্য নির্বাচিত হন।
মহিউদ্দিন আহমেদ (মুন্সীগঞ্জের রাজনীতিবিদ)

মহিউদ্দিন আহমেদ (জন্ম: ১০ মে ১৯৪১) বাংলাদেশের মুন্সীগঞ্জ জেলার রাজনীতিবিদ। তিনি তৎকালীন মুন্সীগঞ্জ-৪ ও মুন্সীগঞ্জ-১ আসনের সংসদ সদস্য ছিলেন।
মহিউদ্দিন ১০ মে ১৯৪১ সালে মুন্সীগঞ্জের বাংলাবাজার ইউনিয়নের কাইজ্জার চর গ্রামে জন্মগ্রহণ করেন। তার পিতা ওসমান গনি ও মাতা মলুদা বেগম। তিনি ১৯৬১ সালে মুন্সীগঞ্জ বহুমুখী উচ্চবিদ্যালয় থেকে এসএসসি পাশ করে সরকারী হরগঙ্গা কলেজ থেকে এইচএসসি ও স্নাতক পাশ করেন। পরবর্তীতে তিনি ঢাকা বিশ্ববিদ্যালয়ে লেখাপড়া করেন।
মহিউদ্দিন তিনবার কেন্দ্রীয় ছাত্রলীগের ক্রীড়া সম্পাদক ছিলেন। তিনি মুন্সীগঞ্জ জেলা আওয়ামী লীগ সভাপতি ও মুন্সীগঞ্জ জেলা পরিষদ চেয়ারম্যান। শেখ মুজিবুর রহমানের চীফ সিকিউরিটি অফিসার ছিলেন তিনি। ৬ দফা আন্দোলন, ভাষা আন্দোলন, ১৯৫৪ সালের যুক্তফ্রন্ট নির্বাচন ও মুক্তিযুদ্ধসহ তৎকালীন সকল রাজনৈতিক কর্মকাণ্ডে তিনি সক্রিয় ভূমিকা রাখেন। 
১৯৮৬ সালের তৃতীয় জাতীয় সংসদ নির্বাচনে তিনি বাংলাদেশ আওয়ামী লীগের প্রার্থী হিসেবে তৎকালীন মুন্সীগঞ্জ-৪ আসন থেকে সংসদ সদস্য নির্বাচিত হন।
তিনি ২০২৪ সালের দ্বাদশ জাতীয় সংসদ নির্বাচনে তিনি বাংলাদেশ আওয়ামী লীগের প্রার্থী হিসেবে মুন্সীগঞ্জ-১ আসন থেকে সংসদ সদস্য নির্বাচিত হন। ৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
জামিয়া কাসেমিয়া (মাদ্রাসা শাহী)

জামিয়া কাসমিয়া মাদ্রাসা শাহী (শুধু মাদ্রাসা শাহী নামেও পরিচিত) উত্তর প্রদেশের মুরাদাবাদের একটি ইসলামী মাদ্রাসা। এটি একটি দেওবন্দি মাদ্রাসা। দারুল উলুম দেওবন্দের চিন্তা ও আদর্শধারায় প্রতিষ্ঠিত। মাদ্রাসাটির প্রতিষ্ঠাতা হলেন, মুহাম্মদ কাসেম নানুতভী। যিনি দারুল উলুম দেওবন্দের আচার্য এবং প্রতিষ্ঠাতা সদস্য ছিলেন। এছাড়াও মাদ্রাসার মূল ব্যক্তিত্বের মধ্যে অধিকাংশই দারুল উলুম দেওবন্দের প্রাক্তন ছাত্র বা শিক্ষক।
মুরাদাবাদের দরিদ্র মুসলমানরা মুহাম্মদ কাসিম নানুতভীর পরামর্শে মাদ্রাসা প্রতিষ্ঠা করেছিলেন। মাদ্রাসার পৃষ্ঠপোষকদের মধ্যে রয়েছেন, রশিদ আহমদ গাঙ্গুহি, মাহমুদ হাসান দেওবন্দী, হুসাইন আহমদ মাদানী, সৈয়দ ফখরুদ্দীন আহমদ, সৈয়দ মুহাম্মদ মিয়াঁ দেওবন্দী, মুহাম্মদ জাকারিয়া কান্ধলভী এবং আসআদ মাদানির।
আরশাদ মাদানী মাদ্রাসা শাহীর বর্তমান পৃষ্ঠপোষক।
মাদ্রাসা শাহী নিম্নলিখিত কোর্সগুলি প্রদান করে:
নাসরীন আহমাদ

নাসরীন আহমাদ ঢাকা বিশ্ববিদ্যালয়ের প্রথম নারী উপ-উপাচার্য। তিনি একজন শিক্ষাবিদ, পরিবেশ বিজ্ঞানী ও বাংলাদেশের স্বাধীনতা যুদ্ধে অংশগ্রহণকারী মুক্তিযোদ্ধা।
নাসরীন আহমাদ ১৯৪৭ সালে কলকাতায় জন্মগ্রহণ করেন। তার মা বেগম বদরুন্নেসা আহমেদ ও বাবা নুরউদ্দিন আহমেদ। ১৯৬৫ সালে ভিকারুন্নিসা নুন স্কুল থেকে ইংরেজি মাধ্যমে মাধ্যমিক পরীক্ষা পাশ করেন। হলি ক্রস কলেজ থেকে উচ্চ মাধ্যমিক পরীক্ষায় পাস করেন। এরপর ঢাকা বিশ্ববিদ্যালয়ের ভূগোল ও পরিবেশ বিজ্ঞান বিভাগ থেকে স্নাতক ও স্নাতকোত্তর ডিগ্রি অর্জন করেন। পরবর্তীতে তিনি ডক্টরেট ডিগ্রি অর্জন করেন।
নাসরীন আহমাদ বাংলাদেশে ঊনসত্তরের গণঅভ্যুত্থানের জাতীয়তাবাদী আন্দোলনের একজন সক্রিয় কর্মী ছিলেন। তিনি ১৯৭০-৭১ সেশনে অনুষ্ঠিত ঢাকা বিশ্ববিদ্যালয় কেন্দ্রীয় ছাত্র সংসদ - ডাকসুর নির্বাচনে ছাত্রলীগের প্রার্থী হিসেবে কমনরুম বিষয়ক সম্পাদিকা নির্বাচিত হন। মুক্তিযুদ্ধের সময় তিনি স্বাধীন বাংলা বেতার কেন্দ্র থেকে ইংরেজি সংবাদ পাঠ করতেন।
১৯৭৪ সালে ভূগোলের শিক্ষক হিসেবে তিনি কর্মজীবন শুরু করেন। ১৯৮৪ সালে সহকারী অধ্যাপক হিসেবে ঢাকা বিশ্ববিদ্যালয়ের ভূগোল ও পরিবেশ বিজ্ঞান বিভাগে যোগদান করেন। ২০০০ সালে অধ্যাপক পদে পদোন্নতি পান। ২০১১-১২ সেশনে তিনি বিভাগীয় চেয়ারপার্সনের দায়িত্ব পালন করেন। তিনি ফ্যাকাল্টি অব আর্থ এন্ড ইনভায়রনমেন্টাল সায়েন্সের নির্বাচিত ডীনের দায়িত্ব পালন করেন। তিনি ঢাকা বিশ্ববিদ্যালয়ের বেগম ফজিলাতুন্নেসা মুজিব হলের প্রকল্প পরিচালক এবং প্রতিষ্ঠাতা অধ্যক্ষের দায়িত্ব পালন করেন। ২০১২ সালে থেকে ২০২০ সালের জুন মাস পর্যন্ত তিনি ঢাকা বিশ্ববিদ্যালয়ের উপ-উপাচার্য (শিক্ষা) দায়িত্ব পালন করেন। বর্তমানে তিনি বেগম বদরুন্নেসা আহমেদ ট্রাস্টের চেয়ারম্যান হিসেবে দায়িত্ব পালন করছেন।
নাসরীন আহমাদ এক পুত্র ও এক কন্যা সন্তানের মাতা। তার স্বামী ইমরান আহমদ সিলেট-৪ আসনের ছয়বার নির্বাচিত সংসদ সদস্য এবং বর্তমান বাংলাদেশ সরকারের প্রবাসী কল্যাণ ও কর্মসংস্থান মন্ত্রণালয়ের মন্ত্রীর দায়িত্ব পালন করছেন।
আহারোন চিহানোভের

আহারোন চিহানোভের ( "AH-hə-ROHN chee-HAH-noh-vair"; হিব্রুঃ אהרן צ'חנובר‎; জন্মঃ ১ই অক্টোবর, ১৯৪৭) একজন ইস্রায়েলি জীববিজ্ঞানী, যিনি জীবকোষ ইউবিকুইটিন ব্যবহার করে প্রোটিনকে হ্রাস করতে এবং পুনর্ব্যবহার করতে যে পদ্ধতি ব্যবহার করে তা চিহ্নিত করার জন্য রসায়নে নোবেল পুরস্কার পান।
চিহানোভের ১৯৪৭ সালের ১লা অক্টোবর ইসরায়েলের হাইফায় জন্মগ্রহণ করেন। তিনি ব্লুমার(লুবাশেভস্কি) ছেলে, যিনি একজন ইংরেজির শিক্ষক, এবং ইতঝাক চিহানোভের, যিনি একজন অফিস কর্মী। তার মাতা এবং পিতা ইহুদিবাদী আন্দোলনকে সমর্থন করেছিলেন এবং ১৯২০-এর দশকে পোল্যান্ড থেকে ইসরায়েলে অভিবাসিত হন।
তিনি ১৯৭১ সালে বিজ্ঞান বিষয়ে মাস্টারস ডিগ্রী অর্জন করেন এবং ১৯৭৪ সালে জেরুজালেমের হাদাসা মেডিকেল স্কুল থেকে স্নাতক পাস করেন। ১৯৭৭ সালে নিউ ইয়র্ক সফরে, চিহানোভের রাব্বি মেনাচেম মাস্টার স্নিরসনের সাথে একটি সাক্ষাতকারে দুই ঘণ্টা অতিবাহিত করেন যিনি তার সাথে তার গবেষণার প্রকৃতি নিয়ে আলোচনা করেছিলেন। তিনি ১৯৮১ সাল থেকে ১৯৮৪ সাল পর্যন্ত এমআইটির হোয়াইটহেড ইনস্টিটিউটে হার্ভে লোডিশের গবেষণাগারে পোস্টডক্টরাল গবেষণা পরিচালনা করেন। এর পূর্বে টেকনিয়ন - ইসরায়েল ইনস্টিটিউট অফ টেকনোলজি থেকে ১৯৮১ সালে জীবরসায়নে ডক্টরেট ডিগ্রী লাভ করেন।
চিহানোভের বর্তমানে টেকনিয়নের রুথ এবং ব্রুস র‍্যাপ্পাপোর্ট ফ্যাকাল্টি অফ মেডিসিন অ্যান্ড রিসার্চ ইনস্টিটিউটের একজন বিশিষ্ট গবেষণা অধ্যাপক। তিনি ইসরায়েল একাডেমী অফ সাইন্স এন্ড হিউম্যানিটিস, পন্টিফিক্যাল একাডেমী অফ সায়েন্সেস এর একজন সদস্য, এবং মার্কিন যুক্তরাষ্ট্রের জাতীয় বিজ্ঞান একাডেমীর একজন বিদেশী সহযোগী। ২০০৮ সালে তিনি তাইওয়ানের এনসিকেইউ-এর বিশিষ্ট চেয়ার অধ্যাপক ছিলেন।
চিহানোভের বিজ্ঞানে ইসরায়েলের প্রথম নোবেল বিজয়ীদের একজন, তিনি ২০০৪ সালে নোবেল পুরস্কার অর্জন করেন। তিনি ইসরায়েলের ইতিহাস এবং টেকনিয়ন - ইজরায়েল ইনস্টিটিউট অফ টেকনোলজির ইতিহাসে একটি কেন্দ্রীয় ভূমিকা পালনের জন্য সম্মানিত।
চিহানোভের নিম্নলিখিত কোম্পানির বৈজ্ঞানিক উপদেষ্টা বোর্ডে কাজ করেছেনঃ রোসেটা জেনোমিক্স(চেয়ারম্যান), বায়োলাইনআরএক্স লিমিটেড, স্টেমরাড লিমিটেড, অ্যালোস্টারিক্স লিমিটেড, প্রোটিওলজিকস ইনকর্পোরেটেড, মাল্টিজিন ভাসকুলার সিস্টেমস লিমিটেড, প্রোটালিক্স বায়োথেরাপিউটিকস, বায়োথিরিক্স ইনকর্পোরেটেড এবং হাপ্লোজেন জিএমবিএইচ।
ওড়িশার ব্যক্তিবর্গের তালিকা

ওড়িশার কিছু বিখ্যাত ব্যক্তিবর্গের তালিকা নিম্নে দেওয়া হল। এই ব্যক্তিরা ওড়িশায় জন্মগ্রহণ করেছেন বা সেখানে বসবাস করেছেন।
নিজামুদ্দিন আসির আদ্রাভি

নিজামুদ্দিন আসির আদ্রাভি ( আসির আদ্রাভি নামেও পরিচিত) (১৯২৬ — ২০ মে ২০২১) ছিলেন একজন ভারতীয় সুন্নি মুসলিম পণ্ডিত, ইতিহাসবিদ এবং উর্দু ভাষার লেখক। তিনি "তেহরীকে জমিয়তে উলামায়ে হিন্দ" (জমিয়তে উলামায়ে ইসলাম- এর ইতিহাস ২ খন্ড) রচনা করেন, যা মুহাম্মদ কাসিম নানুতভী, রশিদ আহমদ গাঙ্গূহী, মাহমুদ হাসান দেওবন্দি এবং হুসাইন আহমদ মাদানির জীবনীগ্রন্থ হিসেবে পরিচিত। 
তিনি ১৯২৬ সালে ব্রিটিশ ভারতের যুক্ত প্রদেশের মাউ-তে জন্মগ্রহণ করেন
তিনি মাদ্রাসা ফয়েজুল গুরাবাতে ভর্তি হন। তারপরে তিনি জামিয়া মিফতাহুল উলুমে ভর্তি হন এবং সেখানে হাবিবুর রহমান আজমী, মুন্সী জহিরুল হক নিশাত সিমাবি এবং আবদুল লতিফ নোমানীর অধীনে পড়াশোনা করেন। এরপরে তিনি মুবারকপুরের মাদ্রাসা ইয়াহিয়াউল উলূমে ভর্তি হন। সেখানে তিনি শুকরুল্লাহ মুবারকপুরী, বশির আহমদ মাজাহিরী, মুহাম্মদ উমর মাজাহিরী ও মুহাম্মদ ইয়াসিনের নিকট পড়াশোনা করেন। এরপর তিনি দারুল উলুম মাউতে ভর্তি হন। সেখানে তিনি আব্দুর রশীদ হুসাইনির নিকট মিশকাত ও কারী রিয়াসত আলীর নিকট "জালালাইন" অধ্যয়ন করেন। তিনি দারুল উলূম দেওবন্দে ভর্তির জন্য আবেদন করেছিলেন তবে তিনি ব্যর্থ হন এবং এভাবে উচ্চশিক্ষার জন্য মাদ্রাসা শাহী চলে যান এবং ১৯৪২ সালে স্নাতক হন। তিনি ফখরুদ্দীন আহমদ মুরাদাবাদীর নিকট "সহীহ বুখারী", ইসমাঈল সাম্ভালীর নিকট "সহীহ মুসলিম" এবং মুহাম্মদ মিয়া দেওবন্দীর নিকট "তিরমিযি" অধ্যয়ন করেন।
তিনি ১৯৫৪ সালে মাউ-তে মাদ্রাসা দারুস সালাম প্রতিষ্ঠা করেন। তিনি ১৯৭৫ থেকে ১৯৭৮ সাল পর্যন্ত উত্তর প্রদেশের লখনউয়ের জমিয়তে উলামায়ে হিন্দের কর্মকর্তা হিসাবে দায়িত্ব পালন করেছিলেন। পরে তিনি বার্ধক্যের কারণে শয্যাশায়ী না হওয়া অবধি ১৯৭৮ সালের ৪ ফেব্রুয়ারি থেকে বারাণসীর রেওরি তালাবের জামিয়া ইসলামিয়া মাদ্রাসায় ইসলামি বিজ্ঞান পড়াতেন। 
উর্দুতে তিনি ত্রিশটি বই লিখেছেন। তিনি ছোট গল্পের জন্যও পরিচিত। 
তিনি "ত্রৈমাসিক তারজুমানের" সম্পাদক ছিলেন এবং এর জন্য কয়েকশ নিবন্ধ লিখেছেন। তিনি "সাপ্তাহিক আল জামিয়াত" এবং "দৈনিক আল" "জামিয়াতের" কলামিস্ট এবং লেখক ছিলেন। তিনি মুহাম্মদ কাসিম নানুতভী, মাহমুদ হাসান দেওবন্দী, ইমামউদ্দিন পাঞ্জাবি, রহমতউল্লাহ কিরানভি, রশিদ আহমদ গঙ্গোহি, মাহমুদ হাসান এবং হুসাইন আহমদ মাদানীর জীবনী লিখেছেন। তাঁর বইগুলির মধ্যে রয়েছে:
তিনি ২০২১ সালের ২ মে মৃত্যুবরণ করেন।
নিতিন মেনন

নিতিন নরেন্দ্র মেনন (জন্ম ২ নভেম্বর ১৯৮৩) একজন ভারতীয় ক্রিকেটার এবং আম্পায়ার। তিনি লিস্ট এ ক্রিকেটে মধ্য প্রদেশের প্রতিনিধিত্বকারী ডানহাতি ব্যাটসম্যান। তিনি এখন একজন আম্পায়ার এবং ২০১৫-১৬ রনজি ট্রফি এবং অস্ট্রেলিয়ার শেফিল্ড শিল্ডে ম্যাচে আম্পায়ারের দায়িত্বে ছিলেন। ২০২০ সালের জুনে, তাকে নাইজেল লংয়ের পরিবর্তে আইসিসি আম্পায়ারদের এলিট প্যানেলে পদোন্নতি দেওয়া হয়। তাঁর বাবা নরেন্দ্র মেননও একজন আম্পায়ার ছিলেন।
২৬ জানুয়ারী, ২০১৭ তারিখে প্রথম ভারত এবং ইংল্যান্ডের মধ্যেকার টি-টোয়েন্টি আন্তর্জাতিক (টি২০আই) ম্যাচে আম্পায়ার হিসাবে দাঁড়িয়েছিলেন। তিনি ১৫ই মার্চ ২০১৭ তারিখে আফগানিস্তান এবং আয়ারল্যান্ডের মধ্যে প্রথম একদিনের আন্তর্জাতিকে (ওডিআই) ম্যাচে আম্পায়ারের দায়িত্ব পালন করেন।
২০১৮ সালের অক্টোবরে আইসিসি মহিলা বিশ্ব টুয়েন্টি২০ জন্য ঘোষিত বারোজন অন-ফিল্ড আম্পায়ারে তালিকায় তার নামও ঘোষণা করা হয়। ইয়ান গোল্ডের সাথে ২০১৯ ইন্ডিয়ান প্রিমিয়ার লিগ ফাইনালে অন-ফিল্ড আম্পায়ার হিসাবে ছিলেন তিনি।
আফগানিস্তান এবং ওয়েস্ট ইন্ডিজের মধ্যে ২০১৯ নভেম্বরে একমাত্র টেস্ট ম্যাচের জন্য মাঠের আম্পায়ারের দায়িত্বে ছিলেন মেনন। তিনি এই স্তরে ৬২তম ভারতীয় আম্পায়ার হিসাবে অন্তর্ভুক্ত হয়েছেন। ২০২০ সালের ফেব্রুয়ারিতে, আইসিসি তাকে ২০২০ সালের অস্ট্রেলিয়ায় আইসিসি মহিলা টি-টোয়েন্টি বিশ্বকাপের ম্যাচগুলিতে দায়িত্ব পালনকারী একজন আম্পায়ার হিসাবে নাম ঘোষণা করে।
ক্যালিফোর্নিয়া বিশ্ববিদ্যালয়, হেস্টিংস কলেজ অব ল

ক্যালিফোর্নিয়া বিশ্ববিদ্যালয়, হেস্টিংস কলেজ অফ ল ( হেস্টিংস নামে কম আনুষ্ঠানিকভাবে পরিচিত), ক্যালিফোর্নিয়ার সান ফ্রান্সিস্কোর একটি পাবলিক ল স্কুল।  ক্যালিফোর্নিয়া বিশ্ববিদ্যালয়ের সাথে যুক্ত হলেও, হেস্টিংস সরাসরি ক্যালিফোর্নিয়া বিশ্ববিদ্যালয়ের রিজেন্টস দ্বারা পরিচালিত হয় না।
ক্যালিফোর্নিয়ার প্রথম বিচারপতি সেরানাস ক্লিনটন হেস্টিংস দ্বারা ১৮৭৮ সালে প্রতিষ্ঠিত, এটি ক্যালিফোর্নিয়া বিশ্ববিদ্যালয়ের প্রথম আইন স্কুল এবং পশ্চিম আমেরিকাতে প্রতিষ্ঠিত প্রথম আইন স্কুলগুলির পাশাপাশি ক্যালিফোর্নিয়ার প্রাচীনতম আইন স্কুলগুলির মধ্যে একটি ছিল।  হেস্টিংস আমেরিকা যুক্তরাষ্ট্রের কয়েকটি বিশিষ্ট বিশ্ববিদ্যালয়-অনুমোদিত আইন স্কুলগুলির মধ্যে একটি যা বিশ্ববিদ্যালয়ের আন্ডারগ্রাজুয়েট বা অন্যান্য স্নাতকোত্তর প্রোগ্রামগুলির সাথে একটি ক্যাম্পাস ভাগ করে না।
১৮৭৮ সালে, সেরানাস ক্লিনটন হেস্টিংস এখন যে আইনটি তৈরি করেছেন তার জন্য স্কুল তৈরি করতে ১ লক্ষ ডলার প্রদান করেছিলেন। তিনি ক্যালিফোর্নিয়া বিশ্ববিদ্যালয়ের অধিভুক্ত পৃথক আইনী সংস্থা হিসাবে আইনটির হেস্টিংস কলেজ গঠনের জন্য ২ মার্চ, ১৮৭৮ সালে আইনসভা আইন কার্যকর করার ব্যবস্থা করেছিলেন। স্পষ্টতই এটি বিশ্ববিদ্যালয়ের জৈব আইনের ধারা ৮ এর সাথে সামঞ্জস্যের জন্য উদ্দিষ্ট হয়েছিল, যা রিজেন্টস বোর্ডকে স্ব-স্ব-টেকসই পেশাদার কলেজগুলির সাথে অনুমোদিত করার অনুমতি দিয়েছে। এই ফ্যাশনে উপহার দেওয়ার আরও একটি কারণ হ্যাস্টিংস তার উপহারের উপর কিছু শর্ত আরোপ করতে চেয়েছিলেন, যখন "নীতি এবং আইন অনুসারে একটি ফ্রি-গিফ্টকে বিপরীতকরণের শক্তি দ্বারা হেজ করা যায় না। 
ইউসি হেস্টিংসের সাথে যুক্ত কয়েকটি উল্লেখযোগ্য লোকের মধ্যে রয়েছেন ক্যালিফোর্নিয়া যুক্তরাষ্ট্রের সিনেটর এবং ২০২০ ভাইস প্রেসিডেন্ট পদপ্রার্থী প্রার্থী কমলা হ্যারিস, ক্যালিফোর্নিয়া সুপ্রিম কোর্টের প্রাক্তন সহযোগী বিচারপতি মারভিন ব্যাকস্টার, ক্যালিফোর্নিয়া সুপ্রিম কোর্টের সহযোগী বিচারপতি ক্যারল করিগান, ক্যালিফোর্নিয়ার সুপ্রিম কোর্টের প্রাক্তন সহযোগী বিচারপতি উইলি ম্যানুয়েল (  এবং সেই আদালতে দায়িত্ব পালন করার জন্য প্রথম আফ্রিকান আমেরিকান বিচারপতি), ক্যালিফোর্নিয়ার উত্তর জেলা জন্য মার্কিন জেলা আদালতের মার্কিন জেলা জজ এডওয়ার্ড ডেভিলা, ক্যালিফোর্নিয়ার পূর্বাঞ্চলীয় জেলা লরেন্স জে ওনিলের ইউএস জেলা আদালতের চিফ ইউএস জেলা জজ।  , নেভাদারার গভর্নর রিচার্ড ব্রায়ান, ফক্স নিউজ অ্যাঙ্কর গ্রেগ জারেট, প্রাক্তন মার্কিন কংগ্রেস সদস্য চিপ পাশায়ান, মার্কিন কংগ্রেস মহিলা জ্যাকি স্পিয়ার, সান ফ্রান্সিসকো পাবলিক ডিফেন্ডার জেফ অ্যাডাচি, শার্প ইমেজের প্রতিষ্ঠাতা রিচার্ড থ্যালহিমার এবং সান ফ্রান্সিসকোর প্রথম আফ্রিকান আমেরিকান মেয়র উইলি ব্রাউন ।
স্যামুয়েল বেকিট

স্যামুয়েল বার্কলি বেকিট (; ১৩ এপ্রিল ১৯০৬ - ২২ ডিসেম্বর ১৯৮৯) একজন আইরিশ ঔপন্যাসিক, নাট্যকার, ছোটগল্পকার, মঞ্চ পরিচালক, কবি ও অনুবাদক ছিলেন। তার পূর্ণবয়স্ক জীবনের অধিকাংশ সময় তিনি প্যারিসে কাটিয়েছেন, ফলে তিনি ফরাসি ও ইংরেজি দুই ভাষাতেই তার সাহিত্যকর্ম রচনা করেছেন।
বেকিটের সহজাত সৃষ্টিকর্মসমূহ অস্তিত্ববাদ ও অভিজ্ঞতার আলোকে প্রায়ই ব্ল্যাক কমেডি, ননসেন্স ও গ্যালো রম্যরস সহযোগে বিয়োগান্ত-হাস্যরসাত্মক ভাবের প্রকাশ করে। তার পরবর্তী কর্মজীবনে আরও নান্দনিকতা ও ভাষাগত নিরীক্ষার ফলে এটি আরও যৎসামান্য হয়ে ওঠে। তাকে সর্বশেষ আধুনিকতাবাদী লেখকদের একজন হিসেবে গণ্য করা হয় এবং মার্টিন এসলিন তাকে "উদ্ভটদের মঞ্চ" ("Theatre of the Absurd")-এর অন্যতম গুরুত্বপূর্ণ ব্যক্তিত্ব বলে আখ্যায়িত করেন। তার সবচেয়ে প্রসিদ্ধ সৃষ্টিকর্ম হল ১৯৫৩ সালে লেখা নাটক "ওয়েটিং ফর গোডো"।
বেকিট ১৯৬৯ সালে "তার লেখনী, যা-উপন্যাস ও নাটকের নতুন ধরনের জন্য" সাহিত্যে নোবেল পুরস্কার অর্জন করেন। তিনি ১৯৮৪ সালে সাওই অব আওসডানা নির্বাচিত হন।
স্যামুয়েল বেকিট ১৯০৬ সালের ১৩ই এপ্রিল ডাবলিন শহরে জন্মগ্রহণ করেন। তার পিতা উইলিয়াম ফ্রাঙ্ক বেকিট (১৮৭১-১৯৩৩) সার্ভেয়র এবং মাতা মারিয়া জোন্স রো সেবিকা ছিলেন। তার জন্মের সময় তার পিতামাতা দুজনের বয়স ছিল ৩৫। তারা ১৯০১ সালে বিয়ে করেন। বেকিটের ফ্রাঙ্ক এডওয়ার্ড বেকিট (১৯০২-১৯৫৪) নামে এক বড় ভাই ছিল। পাঁচ বছর বয়সে বেকিট ডাবলিনের স্থানীয় প্লেস্কুলে ভর্তি হন। সেখানে তিনি গানের তালিম নেওয়া শুরু করেন। এরপর তিনি ডাবলিন সিটি সেন্টারের নিকটবর্তী হারকোর্ট স্ট্রিটে আর্লসফোর্ট হাউজ স্কুলে চলে যান। বেকিট পরিবার আয়ারল্যান্ডের অ্যাংলিক্যান গির্জার সদস্য ছিলেন। তাদের পারিবারিক বাড়ি ডাবলিনের উপশহর ফক্সরকে। তার পিতা উইলিয়াম ১৯০৩ সালে বিরাট বাড়ি ও টেনিস কোর্টসহ বাগান তৈরি করেছিলেন। তিনি তার পিতার সাথে গ্রামে হাঁটতে যেতেন।
১৯১৯/১৯২০ সালে বেকিট ফের্নানাফ কাউন্টির এনিস্কিলেনের পোর্টোরা রয়্যাল স্কুলে ভর্তি হন (অস্কার ওয়াইল্ডও এখানে পড়াশোনা করেছিলেন)। তিন বছর পর ১৯২৩ সালে তিনি এই প্রতিষ্ঠান ত্যাগ করেন। সহজাত ক্রীড়াবিদ বেকিট বাহাতি ব্যাটসম্যান ও বাহাতি মিডিয়াম পেস বোলার হিসেবে ক্রিকেট খেলায় দক্ষতা অর্জন করেন। পরবর্তীকালে তিনি ডাবলিন বিশ্ববিদ্যালয়ের হয়ে খেলেছেন এবং নর্দাম্পটনশায়ারের বিপক্ষে দুটি প্রথম শ্রেণির ম্যাচ খেলেন। ফলে তিনি প্রথম শ্রেণির ক্রিকেট খেলা একমাত্র নোবেল সাহিত্য পুরস্কার বিজয়ী।